title: Cinneadh Cur Chun Feidhme (AE) 2022/920 ón gCoimisiún an 13 Meitheamh 2022 maidir le bearta áirithe éigeandála a bhaineann le fiabhras Afracach na muc san Iodáil (a bhfuil fógra tugtha ina leith faoi dhoiciméad C(2022) 4094) (An téacs Iodáilise amháin atá barántúil) (Téacs atá ábhartha maidir le LEE)

text:
                  14.6.2022

                  GA

                  Iris Oifigiúil an Aontais Eorpaigh

                  L 159/90

         CINNEADH CUR CHUN FEIDHME (AE) 2022/920 ÓN gCOIMISIÚN
         an 13 Meitheamh 2022
         maidir le bearta áirithe éigeandála a bhaineann le fiabhras Afracach na muc san Iodáil

               (a bhfuil fógra tugtha ina leith faoi dhoiciméad C(2022) 4094)

         (An téacs Iodáilise amháin atá barántúil)
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (1), agus go háirithe Airteagal 259(2) de,
         De bharr an mhéid seo a leanas:

                     (1)

                     Is galar víreasach tógálach é fiabhras Afracach na muc a bhíonn ar mhuc-ainmhithe atá ar coimeád agus ar mhuc-ainmhithe fiáine agus d’fhéadfadh tionchar tromchúiseach a bheith aige ar an daonra ainmhithe lena mbaineann agus ar bhrabúsacht na feirmeoireachta, rud a chuirfeadh isteach ar ghluaiseacht choinsíneachtaí na n-ainmhithe sin agus a dtáirgí laistigh den Aontas agus ar onnmhairí chuig tríú tíortha.

                     (2)

                     I gcás ráige d’fhiabhras Afracach na muc i measc muc-ainmhithe fiáine, tá riosca tromchúiseach ann go bhféadfadh an galar sin leathadh chuig muc-ainmhithe fiáine eile agus chuig bunaíochtaí muc-ainmhithe atá ar coimeád.

                     (3)

                     Le Rialachán Tarmligthe (AE) 2020/687 ón gCoimisiún (2), forlíontar na rialacha i dtaca le rialú na ngalar liostaithe dá dtagraítear in Airteagal 9(1), pointe (a), pointe (b) agus pointe (c), de Rialachán (AE) 2016/429, agus a shainmhínítear mar ghalair i gcatagóirí A, B agus C i Rialachán Cur Chun Feidhme (AE) 2018/1882 ón gCoimisiún (3). Go háirithe, déantar foráil in Airteagail 63 go 66 de Rialachán Tarmligthe (AE) 2020/687 maidir le bearta áirithe atá le glacadh i gcás dearbhú oifigiúil ar ráig galair i gcatagóir A i measc ainmhithe fiáine, lena n-áirítear fiabhras Afracach na muc i measc muc-ainmhithe fiáine. Leis na forálacha sin déantar foráil, go háirithe, maidir le crios ionfhabhtaithe a bhunú, maille le toirmisc ar ghluaiseachtaí ainmhithe fiáine de speicis liostaithe agus táirgí de bhunadh ainmhíoch díobh.

                     (4)

                     Le Rialachán Cur Chun Feidhme (AE) 2021/605 ón gCoimisiún (4), leagtar síos bearta speisialta rialaithe galar maidir le fiabhras Afracach na muc. Go háirithe, i gcás ráig den ghalar sin i measc muc-ainmhithe fiáine i limistéar de Bhallstát, déantar foráil le hAirteagal 3, pointe (b), den Rialachán Cur Chun Feidhme sin maidir le crios ionfhabhtaithe a bhunú i gcomhréir le hAirteagal 63 de Rialachán Tarmligthe (AE) 2020/687. Ina theannta sin, déantar foráil in Airteagal 6 den Rialachán Cur Chun Feidhme sin go bhfuil an limistéar sin le liostú mar chrios srianta II i gCuid II d’Iarscríbhinn I a ghabhann leis agus go bhfuil an limistéar ionfhabhtaithe, a bhunaítear i gcomhréir le hAirteagal 63 de Rialachán Tarmligthe (AE) 2020/687, le coigeartú gan mhoill chun go gcuimseofar ann, ar a laghad, an crios srianta II. Maidir leis na bearta rialaithe speisialta a bhaineann le fiabhras Afracach na muc a leagtar síos i Rialachán Cur Chun Feidhme (AE) 2021/605, áirítear leo, inter alia, toirmisc ar ghluaiseachtaí coinsíneachtaí de mhuc-ainmhithe a choimeádtar i gcriosanna srianta II agus a dtáirgí lasmuigh de na criosanna srianta sin.

                     (5)

                     Tar éis ráig d’fhiabhras Afracach na muc i muc-ainmhí fiáin i gCúige Rieti, i réigiún Lazio na hIodáile, chuir an Ballstát sin an Coimisiún ar an eolas faoi stad fhiabhras Afracach na muc ina chríoch, agus, i gcomhréir le Rialachán Tarmligthe (AE) 2020/687 agus Rialachán Cur Chun Feidhme (AE) 2021/605, bhunaigh sé crios ionfhabhtaithe.

                     (6)

                     Glacadh Cinneadh Cur Chun Feidhme (AE) 2022/875 ón gCoimisiún (5) de dhroim na faisnéise a fuarthas ón mBallstáit sin maidir leis an ráig sin.

                     (7)

                     Ó bhí dáta glactha Chinneadh Cur Chun Feidhme (AE) 2022/717 ón gCoimisiún (6) ann, tá athrú tagtha ar an staid eipidéimeolaíoch san Iodáil maidir le fiabhras Afracach na muc i gCúige Rieti, i réigiún Lazio, agus dá réir sin, tá na bearta rialaithe is gá curtha chun feidhme ag an Iodáil, agus sonraí faireachais breise bailithe aici.

                     (8)

                     Chun suaitheadh gan ghá ar thrádáil laistigh den Aontas a chosc agus chun bacainní ar thrádáil ag tríú tíortha nach bhfuil údar leo a sheachaint, is gá an crios ionfhabhtaithe i dtaca le fiabhras Afracach na muc san Iodáil a shainaithint ar leibhéal an Aontais i gcomhar leis an mBallstát sin. Cuirtear san áireamh leis an gcrios ionfhabhtaithe sin an staid eipidéimeolaíoch atá ann faoi láthair san Iodáil.

                     (9)

                     Chun leathadh fhiabhras Afracach na muc a chosc, go dtí go liostófar an limistéar san Iodáil atá buailte ag an ráig seo a tharla le déanaí mar chrios srianta II i gCuid II d’Iarscríbhinn I a ghabhann le Rialachán Cur Chun Feidhme (AE) 2021/605, maidir leis na bearta rialaithe speisialta a bhaineann le fiabhras Afracach na muc a leagtar síos ann, a bhfuil feidhm acu maidir le gluaiseachtaí coinsíneachtaí de mhuc-ainmhithe a choimeádtar i gcriosanna srianta II agus a dtáirgí lasmuigh de na criosanna sin, ba cheart feidhm a bheith ag na bearta sin freisin maidir le gluaiseachtaí na gcoinsíneachtaí sin ón gcrios ionfhabhtaithe arna bhunú ag an Iodáil de dhroim na ráige sin a tharla le déanaí, chomh maith leis na bearta sin a leagtar síos in Airteagail 63 go 66 de Rialachán Tarmligthe (AE) 2020/687.

                     (10)

                     Dá réir sin, ba cheart an crios ionfhabhtaithe sin a liostú san Iarscríbhinn a ghabhann leis an gCinneadh seo agus ba cheart é a bheith faoi réir na bearta rialaithe speisialta a bhaineann le fiabhras Afracach na muc a bhfuil feidhm acu maidir le criosanna srianta II a leagtar síos i Rialachán (AE) 2021/605. Mar gheall ar an staid eipidéimeolaíoch nua seo a bhaineann le fiabhras Afracach na muc san Iodáil, áfach, agus an riosca láithreach méadaithe maidir le leathadh an ghalair á chur san áireamh, níor cheart gluaiseachtaí coinsíneachtaí de mhuc-ainmhithe a choimeádtar agus a dtáirgí ón gcrios ionfhabhtaithe chuig Ballstáit eile agus chuig tríú tíortha a údarú i gcomhréir leis an Rialachán Cur Chun Feidhme sin. Ba cheart ré an chriosúcháin sin a leagan síos sa Chinneadh seo freisin.

                     (11)

                     Dá bhrí sin, chun na rioscaí a eascróidh as an ráig d’fhiabhras Afracach na muc a tharla le déanaí i measc muc-ainmhithe fiáine san Iodáil a mhaolú, ba cheart foráil a dhéanamh sa Chinneadh seo nár cheart don Iodáil gluaiseachtaí coinsíneachtaí de mhuc-ainmhithe a choimeádtar sa chrios ionfhabhtaithe agus a dtáirgí chuig Ballstáit eile agus chuig tríú tíortha a údarú go dtí dáta dhul in éag an Chinnidh seo.

                     (12)

                     Dá réir sin, ba cheart an crios ionfhabhtaithe san Iodáil a bhunú láithreach agus a liostú san Iarscríbhinn a ghabhann leis an gCinneadh seo, agus ba cheart ré an chriosúcháin sin a shocrú.

                     (13)

                     Ina theannta sin, ba cheart Cinneadh Cur Chun Feidhme (AE) 2022/875 a aisghairm agus an Cinneadh seo a chur ina ionad.

                     (14)

                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN CINNEADH SEO A GHLACADH:

            Airteagal 1
            Áiritheoidh an Iodáil go mbunóidh údarás inniúil an Bhallstáit sin láithreach crios ionfhabhtaithe i dtaca le fiabhras Afracach na muc i gcomhréir le hAirteagal 63 de Rialachán Tarmligthe (AE) 2020/687 agus Airteagal 3, pointe (b), de Rialachán Cur Chun Feidhme (AE) 2021/605, agus go gcuimseofar ann, ar a laghad, na limistéir a liostaítear san Iarscríbhinn a ghabhann leis an gCinneadh seo.

            Airteagal 2
            Na bearta rialaithe speisialta a bhaineann le fiabhras Afracach na muc, bearta is infheidhme maidir le criosanna srianta II a leagtar síos i Rialachán Cur Chun Feidhme (AE) 2021/605, áiritheoidh an Iodáil go mbeidh feidhm acu sna limistéir a liostaítear mar chrios ionfhabhtaithe san Iarscríbhinn a ghabhann leis an gCinneadh seo, chomh maith leis na bearta sin a leagtar síos in Airteagail 63 go 66 de Rialachán Tarmligthe (AE) 2020/687.

            Airteagal 3
            Maidir le coinsíneachtaí de mhuc-ainmhithe a choimeádtar sna limistéir a liostaítear mar chrios ionfhabhtaithe san Iarscríbhinn agus de tháirgí de na hainmhithe sin, áiritheoidh an Iodáil nach n-údarófar iad le haghaidh gluaiseachtaí chuig Ballstáit eile agus chuig tríú tíortha.

            Airteagal 4
            Aisghairtear Cinneadh Cur Chun Feidhme (AE) 2022/875.

            Airteagal 5
            Beidh feidhm ag an gCinneadh seo go dtí an 31 Lúnasa 2022.

            Airteagal 6
            Is chuig Poblacht na hIodáile a dhírítear an Cinneadh seo.

            Arna dhéanamh sa Bhruiséil, 13 Meitheamh 2022.

                  Thar ceann an Choimisiúin

               Stella KYRIAKIDES

                  Comhalta den Choimisiún

            (1)  IO L 84, 31.3.2016, lch. 1.

            (2)  Rialachán Tarmligthe (AE) 2020/687 ón gCoimisiún an 17 Nollaig 2019 lena bhforlíontar Rialachán (AE) 2016/429 ó Pharlaimint na hEorpa agus ón gComhairle, maidir le rialacha i dtaca le galair liostaithe áirithe a chosc agus a rialú (IO L 174, 3.6.2020, lch. 64).

            (3)  Rialachán Cur Chun Feidhme (AE) 2018/1882 ón gCoimisiún an 3 Nollaig 2018 maidir le rialacha áirithe coisctheacha agus rialaithe galar a chur i bhfeidhm ar chatagóirí galar liostaithe agus lena mbunaítear liosta speiceas agus grúpaí speiceas a bhfuil riosca suntasach ag baint leo maidir le leathadh na ngalar liostaithe sin (IO L 308, 4.12.2018, lch. 21).

            (4)  Rialachán Cur Chun Feidhme (AE) 2021/605 ón gCoimisiún an 7 Aibreán 2021 lena leagtar síos bearta speisialta rialaithe maidir le fiabhras Afracach na muc (IO L 129, 15.4.2021, lch. 1).

            (5)  Cinneadh Cur Chun Feidhme (AE) 2022/875 ón gCoimisiún an 1 Meitheamh 2022 maidir le bearta áirithe eatramhacha éigeandála a bhaineann le fiabhras Afracach na muc san Iodáil (IO L 152, 3.6.2022, lch. 190).

            (6)  Cinneadh Cur Chun Feidhme (AE) 2022/717 ón gCoimisiún an 6 Bealtaine 2022 maidir le bearta áirithe eatramhacha éigeandála a bhaineann le fiabhras Afracach na muc san Iodáil (IO L 133, 10.5.2022, lch. 42).

            IARSCRÍBHINN

                        Limistéir a bunaíodh mar an crios ionfhabhtaithe san Iodáil dá dtagraítear in Airteagal 1

                        An dáta a mbeidh deiridh leis an infheidhmeacht

                        Na Bardasachtaí seo a leanas de chuid Chúige Rieti:

                                    —

                                    Borgo Velino;

                                    —

                                    Micigliano;

                                    —

                                    Posta;

                                    —

                                    Borbona;

                                    —

                                    Cittaducale;

                                    —

                                    Castel Sant’Angelo;

                                    —

                                    Antrodoco;

                                    —

                                    Petrella Salto;

                                    —

                                    Fiamignano;

                              Na Bardasachtaí seo a leanas de chuid Chúige L’Aquila:

                                    —

                                    Cagnano Amiterno.

                        an 31 Lúnasa 2022


title: Cinneadh Cur Chun Feidhme (AE) 2022/921 ón gCoimisiún an 13 Meitheamh 2022 maidir le bearta áirithe eatramhacha éigeandála a bhaineann le fiabhras Afracach na muc sa Ghearmáin (a bhfuil fógra tugtha ina leith faoi dhoiciméad C(2022) 4096) (Is é an téacs sa Ghearmáinis amháin atá barántúil) (Téacs atá ábhartha maidir le LEE)

text:
                  14.6.2022

                  GA

                  Iris Oifigiúil an Aontais Eorpaigh

                  L 159/94

         CINNEADH CUR CHUN FEIDHME (AE) 2022/921 ÓN gCOIMISIÚN
         an 13 Meitheamh 2022
         maidir le bearta áirithe eatramhacha éigeandála a bhaineann le fiabhras Afracach na muc sa Ghearmáin

               (a bhfuil fógra tugtha ina leith faoi dhoiciméad C(2022) 4096)

         (Is é an téacs sa Ghearmáinis amháin atá barántúil)
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (1), agus go háirithe Airteagal 259(2) de,
         De bharr an mhéid seo a leanas:

                     (1)

                     Is galar víreasach tógálach é fiabhras Afracach na muc a bhíonn ar mhuc-ainmhithe atá ar coimeád agus ar mhuc-ainmhithe fiáine agus d’fhéadfadh tionchar tromchúiseach a bheith aige ar an daonra ainmhithe lena mbaineann agus ar bhrabúsacht na feirmeoireachta, rud a chuirfeadh isteach ar ghluaiseacht choinsíneachtaí na n-ainmhithe sin agus a dtáirgí laistigh den Aontas agus ar onnmhairí go tríú tíortha.

                     (2)

                     I gcás ráig d’fhiabhras Afracach na muc i muc-ainmhithe atá ar coimeád, tá baol suntasach ann go leathfadh an galar sin go bunaíochtaí eile muc-ainmhithe atá ar coimeád.

                     (3)

                     Le Rialachán Tarmligthe (AE) 2020/687 ón gCoimisiún (2), forlíontar na rialacha i dtaca le rialú na ngalar liostaithe dá dtagraítear in Airteagal 9(1)(a), (b) agus (c) de Rialachán (AE) 2016/429, agus a shainítear mar ghalair i gcatagóirí A, B agus C i Rialachán Cur Chun Feidhme (AE) 2018/1882 ón gCoimisiún (3). Go háirithe, déantar foráil in Airteagal 21 agus Airteagal 22 de Rialachán Tarmligthe (AE) 2020/687 maidir le crios srianta a bhunú i gcás ráig de ghalar i gcatagóir A, lena n-áirítear fiabhras Afracach na muc, agus maidir le bearta áirithe a bheidh le cur i bhfeidhm ann. Ina theannta sin, foráiltear le hAirteagal 21(1) den Rialachán Tarmligthe sin go gcuimseoidh an crios srianta crios cosanta, crios faireachais, agus, más gá, criosanna srianta breise timpeall na gcriosanna cosanta agus faireachais nó cóngarach dóibh.

                     (4)

                     Le Rialachán Cur Chun Feidhme (AE) 2021/605 ón gCoimisiún (4), leagtar síos bearta speisialta rialaithe maidir le fiabhras Afracach na muc. Go háirithe, déantar foráil le hAirteagal 3, pointe (a), den Rialachán Cur Chun Feidhme sin maidir le crios srianta a bhunú i gcás ráige d’fhiabhras Afracach na muc; i muc-ainmhithe atá ar coimeád, i gcomhréir le hAirteagal 21(1) de Rialachán Tarmligthe (AE) 2020/687.

                     (5)

                     Chuir an Ghearmáin an Coimisiún ar an eolas faoi stad fhiabhras Afracach na muc ina críoch faoi láthair, tar éis ráig den ghalar sin i measc muc-ainmhithe ar coimeád i stát Baden-Württemberg a deimhníodh an 25 Bealtaine 2022, agus, i gcomhréir le Rialachán Tarmligthe (AE) 2020/687 agus Rialachán Cur Chun Feidhme (AE) 2021/605, bhunaigh sí crios srianta ina bhfuil crios cosanta agus crios faireachais, agus ina gcuirtear i bhfeidhm na bearta ginearálta rialaithe galar a leagtar síos i Rialachán Tarmligthe (AE) 2020/687, chun leathadh breise an ghalair sin a chosc.

                     (6)

                     Glacadh Cinneadh Cur Chun Feidhme (AE) 2022/857 ón gCoimisiún (5) de dhroim na faisnéise a fuarthas ón mBallstáit sin maidir leis an ráig sin.

                     (7)

                     Ó bhí dáta glactha Chinneadh Cur Chun Feidhme (AE) 2022/857 ann, níl aon athrú tagtha ar an staid eipidéimeolaíoch sa Ghearmáin maidir le fiabhras Afracach na muc i stát Baden-Württemberg, agus dá réir sin, tá na bearta rialaithe is gá curtha chun feidhme ag an nGearmáin, agus sonraí faireachais breise bailithe aici.

                     (8)

                     Dá réir sin, ba cheart na limistéir a aithnítear mar chriosanna cosanta agus faireachais sa Ghearmáin a leagan amach san Iarscríbhinn a ghabhann leis an gCinneadh seo agus ba cheart fad an réigiúnaithe sin a shocrú.

                     (9)

                     Ina theannta sin, ba cheart Cinneadh Cur Chun Feidhme (AE) 2022/857 a aisghairm agus an Cinneadh seo a chur ina ionad.

                     (10)

                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN CINNEADH SEO A GHLACADH:

            Airteagal 1
            Áiritheoidh an Ghearmáin:

                        (a)

                        go mbunóidh údarás inniúil an Bhallstáit sin láithreach crios srianta ina bhfuil crios cosanta agus crios faireachais i gcomhréir le hAirteagal 21(1) de Rialachán Tarmligthe (AE) 2020/687 agus faoi na coinníollacha a leagtar amach san Airteagal sin;

                        (b)

                        go gcuimseoidh an crios cosanta agus an crios faireachais dá dtagraítear i mír (a) ar a laghad na limistéir a liostaítear san Iarscríbhinn a ghabhann leis an gCinneadh Cur Chun Feidhme seo.

            Airteagal 2
            Aisghairtear Cinneadh Cur Chun Feidhme (AE) 2022/857.

            Airteagal 3
            Beidh feidhm ag an gCinneadh seo go dtí an 25 Lúnasa 2022.

            Airteagal 4
            Is chuig Poblacht Chónaidhme na Gearmáine a dhírítear an Cinneadh seo.

            Arna dhéanamh sa Bhruiséil, 13 Meitheamh 2022.

                  Thar ceann an Choimisiúin

               Stella KYRIAKIDES

                  Comhalta den Choimisiún

            (1)  IO L 84, 31.3.2016, lch. 1.

            (2)  Rialachán Tarmligthe (AE) 2020/687 ón gCoimisiún an 17 Nollaig 2019 lena bhforlíontar Rialachán (AE) 2016/429 ó Pharlaimint na hEorpa agus ón gComhairle, a mhéid a bhaineann le rialacha i dtaca le galair liostaithe áirithe a chosc agus a rialú (IO L 174, 3.6.2020, lch. 64).

            (3)  Rialachán Cur Chun Feidhme (AE) 2018/1882 ón gCoimisiún an 3 Nollaig 2018 maidir le rialacha áirithe coisctheacha agus rialaithe galar a chur i bhfeidhm ar chatagóirí galar liostaithe agus lena mbunaítear liosta speiceas agus grúpaí speiceas a bhfuil baol suntasach ag baint leo maidir le leathadh na ngalar liostaithe sin (IO L 308, 4.12.2018, lch. 21).

            (4)  Rialachán Cur Chun Feidhme (AE) 2021/605 ón gCoimisiún an 7 Aibreán 2021 lena leagtar síos bearta speisialta rialaithe maidir le fiabhras Afracach na muc (IO L 129, 15.4.2021, lch. 1).

            (5)  Cinneadh Cur Chun Feidhme (AE) 2022/857 ón gCoimisiún an 31 Bealtaine 2022 maidir le bearta áirithe eatramhacha éigeandála a bhaineann le fiabhras Afracach na muc sa Ghearmáin (IO L 150, 1.6.2022, lch. 90).

            IARSCRÍBHINN

                        Limistéir a bunaíodh mar an crios srianta sa Ghearmáin dá dtagraítear in Airteagal 1

                        An dáta a bheidh sé infheidhme go dtí

                        Crios cosanta:

                           Landkreis Emmendingen

                                    —

                                    Beginn A5/Kreuzung L105(Ziegelhöfe). Entlang an der A5 bis Ausfahrt Riegel (59). Auffahrt in westlicher Richtung auf L113 Richtung Rieggel. Entlang bis Kreuzung Endinger Straße. Endinger Straße bis Kreuzung, Abbiegung Riedhöfe vorbei, zweiter Feldweg einbiegen. Weiter bis Höhepunkt 231,8. In gerader Linie zu Schram (Höhe 199,0m) weiter entlang Schrambach bis Kreuzung Bahlinger Weg. Feldweg in Richtung Südwest, Mündung Freiburger Weg. Weiter in gerader gedachter Linie zu Höhe Gutels (217,0m). Weiter in gerader Linie zu Schönenberg zu Höhepunkt 227,8 m. Weiter in gerader Linie zum Kreisverkehr Ortsausgang in westlicher Richtung auf Straße K5146. Entlang der Straße L105 (Endinger Straße) Richtung Königschaffhausen. Kurz vor Königschaffhausen Verbindung Bahnhofstraße entlang der K5127 (Königschaffhausener Str.) am dritten Feldweg rechts abbiegen bis Endinger Straße. In gerader gedachter Linie Kreuzungspunkt K5114 (Forchheimer Str.). Weiter entlang Feldweg in nördlicher Richtung. Bei Kreuzung links, bei nächster Kreuzung rechts. An der nächsten Kreuzung links bis Weisweiler Straße L104, entlang der L104 bis Einmündung Hinderdorfstr. (Weisweil) bis Kreuzung Kenzinger Weg (K5135) weiter in westlicher Richtung über Leopoldkanal bis zu A5 (Ausgangspunkt).

                        25.8.2022

                        An crios faireachais:

                           Landkreis Emmendingen

                                    —

                                    Südwestliche Kreisgrenze Emmendingen-Breisgau-Hochschwarzwald in östliche Richtung bis A5 an der Kreisgrenze entlang. Entlang der Kreisgrenze bis zur A5, bis Waldbächle. Am Waldbächle den Feldweg in nördlicher Richtung, Richtung Rohrlache bis zur Kreuzung Neumattengraben. Südliche Grenze Nimburg/Teningen bis zu Grenze Gemarkung Teningen/Emmendingen. Am Brunnenried in gerader Linie über den Neuengraben bis zur Elz. Entlang der Gemarkungsgrenze Emmnedingen/Mundingen entlang der Karl-Schmidt-Str. Bis zur Dorfstraße bis Landecker Straße bis Freiämter Straße. Entlang der Freiämter Straße (K 5136) bis Gutenrodel bis Gipfel Künlisberg. In gedachter Linie nach Norden zur Gemarkung Malterdingen/Freiamt Gemarkungsgrenze nördlich folgend bis westliche Richtung K 5139 folgen bis Bleichtalstraße, Steilbrunnengasse auf die K 5117 weiter gefolgt in die Ettenheimer Str. Folgen bis Kreisgrenze bei Ettenheim. Kreisgrenze folgen in südwestlicher Richtung bis zum Rhein.

                           Landkreis Breisgau-Hochschwarzwald

                                    —

                                    Gemeinde Eichstetten: komplett,

                                    —

                                    Gemeinde Bötzingen: komplett,

                                    —

                                    Gemeinde Ihringen: Das Gemeindegebiet nördlich der L114 ohne den Ortsteil Wasenweiler,

                                    —

                                    Gemeinde Vogtsburg: Das Gemeindegebiet ohne die Ortsteile Achkarren und Bickensohl.

                           Landkreis Ortenaukreis

                                    —

                                    Gemeindefreies Gebiet Rhinau: Vom Rhein, franz. Staatsgrenze beim Wehr zwischen Rheinkilometer 256 und 257 in östlicher Richtung bis zur Gemeindegrenze Rust an der Rappenkopfbrücke.

                                    —

                                    Gemeinde Rust,

                                    —

                                    Gemeinde Ringsheim,

                                    —

                                    Stadt Ettenheim: Von der Gemeindegrenze Ringsheim der B3 in nördliche Richtung folgend, abbiegend in die Freiburger Straße Richtung Ettenheim, dieser folgend bis zur Straße Im Pfaffenbach, dem abzweigenden Fußweg in südliche Richtung folgend bis zur Kahlenberggasse, weiter die Neumannstraße querend entlang dem nördlichen Bogen Im Kretzenbach. Im Weilerberg auf den Mühlenweg, diesem in östliche und anschließend in südliche Richtung folgend. Dem letzten großen Feldweg vor Ettenheimweiler in östliche Richtung über den Riedmühlbach bis zur K5342, dieser dieser in südliche Richtung bis zur Kreisgrenze folgend.


title: Cinneadh Cur Chun Feidhme (AE) 2022/161 ón gCoimisiún an 3 Feabhra 2022 lena bhfoirceanntar an nós imeachta scrúdúcháin a bhaineann le constaicí ar thrádáil de réir bhrí Rialachán (AE) 2015/1843 arna gcur i bhfeidhm ag Stáit Aontaithe Mheicsiceo, constaicí arb é atá i gceist leo bearta a dhéanann difear d’allmhairiú Tequila

text:
                  7.2.2022

                  GA

                  Iris Oifigiúil an Aontais Eorpaigh

                  L 26/17

         CINNEADH CUR CHUN FEIDHME (AE) 2022/161 ÓN gCOIMISIÚN
         an 3 Feabhra 2022
         lena bhfoirceanntar an nós imeachta scrúdúcháin a bhaineann le constaicí ar thrádáil de réir bhrí Rialachán (AE) 2015/1843 arna gcur i bhfeidhm ag Stáit Aontaithe Mheicsiceo, constaicí arb é atá i gceist leo bearta a dhéanann difear d’allmhairiú Tequila
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2015/1843 ó Pharlaimint na hEorpa agus ón gComhairle an 6 Deireadh Fómhair 2015 lena leagtar síos nósanna imeachta an Aontais i réimse an chomhbheartais tráchtála chun feidhmiú chearta an Aontais faoi rialacha trádála idirnáisiúnta a áirithiú, go háirithe na cearta a bunaíodh faoi choimirce na hEagraíochta Domhanda Trádála (1), agus go háirithe Airteagal 5(2) agus Airteagal 12 (1) de,
         De bharr an mhéid seo a leanas:
         1.   NÓS IMEACHTA

                     (1)

                     An 23 Iúil 2020, trí fhógra tionscnaimh a fhoilsiú in Iris Oifigiúil an Aontais Eorpaigh (2), thionscain an Coimisiún Eorpach nós imeachta scrúdúcháin a bhaineann le constaicí ar thrádáil arna gcur i bhfeidhm ag Stáit Aontaithe Mheicsiceo, constaicí arb é atá i gceist leo diúltú deimhnithe onnmhairiúcháin i leith Tequila a dheonú.

                     (2)

                     Thionscain an Coimisiún an t-imscrúdú tar éis do Chomhlachas Ghrúdairí na hEorpa gearán a dhéanamh thar ceann thionscal an Aontais. Ba leor an fhianaise a bhí sa ghearán i leith srianta trádála agus i leith na díobhála is toradh air sin chun údar cuí a thabhairt le tionscnamh an imscrúdaithe.

                     (3)

                     An 16 Aibreán 2021, chuir seirbhísí an Choimisiún an Coiste arna bhunú le hAirteagal 7(1) de Rialachán (AE) 2015/1843 ar an eolas faoin nós imeachta scrúdúcháin. Thángthas ar an gconclúid sa tuarascáil, cé nach raibh sé chun leas láithreach an Aontais dul i mbun réiteach díospóidí, gur cheart an nós imeachta a fhágáil ar oscailt agus gur cheart faireachán a dhéanamh ar fhorbairtí i Stáit Aontaithe Mheicsiceo.

               2.   TARRAINGT SIAR AN GHEARÁIN AGUS FOIRCEANNADH AN IMEACHTA

                     (4)

                     An 6 Deireadh Fómhair 2021, chuir Comhlachas Ghrúdairí na hEorpa in iúl don Choimisiún gur mian leis an gearán a tharraingt siar.

                     (5)

                     Faoi Airteagal 5(2) de Rialachán (AE) 2015/1843, is féidir imeachtaí a fhoirceannadh i gcás ina ndéanfar an gearán a tharraingt siar, ach amháin mura mbeadh an foirceannadh sin chun leas an Aontais. Faoi Airteagal 12(1) de Rialachán (AE) 2015/1843, déanfar imeachtaí a fhoirceannadh i gcás nach gá aon ghníomhaíocht a dhéanamh ar son leas an Aontais.

                     (6)

                     Níor tháinig aon tásca chun cinn le linn an imscrúdaithe a léirigh nach mbeadh sé chun leas an Aontais imeachtaí a fhoirceannadh. Go háirithe, cuireadh tús athuair le honnmhairí Tequila chuig an ngrúdaire Eorpach lena mbaineann agus níl iarmhairt shistéamach ag an mbeart líomhnaithe ar chuideachtaí eile an Aontais.

                     (7)

                     Dá bhrí sin, maidir leis an nós imeachta scrúdúcháin a bhaineann le constaicí ar thrádáil arna gcur i bhfeidhm ag Stáit Aontaithe Mheicsiceo, constaicí arb é atá i gceist leo diúltú deimhnithe onnmhairiúcháin i leith na biotáille “Tequila” a dheonú, tháinig an Coimisiún ar an gconclúid gur cheart an nós imeachta sin a fhoirceannadh.

                     (8)

                     Tá an Cinneadh seo i gcomhréir leis an tuairim ón gCoiste arna bhunú le hAirteagal 7(1) de Rialachán (AE) 2015/1843,

               TAR ÉIS AN CINNEADH SEO A GHLACADH:

            Airteagal 1
            Foirceanntar an nós imeachta scrúdúcháin a maidir le diúltú Stáit Aontaithe Mheicsiceo deimhnithe onnmhairiúcháin i leith na biotáille “Tequila” a dheonú.

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 3 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 272, 16.10.2015, lch. 1.

            (2)  IO C 265, 13.8.2020, lch. 3.


title: Cinneadh Cur Chun Feidhme (AE) 2022/162 ón gCoimisiún an 4 Feabhra 2022 lena leagtar síos rialacha maidir le cur i bhfeidhm Threoir (AE) 2019/904 ó Pharlaimint na hEorpa agus ón gComhairle maidir le ríomh, fíorú agus tuairisciú ar an laghdú ar thomhaltas táirgí plaisteacha aon úsáide áirithe agus maidir leis na bearta arna ndéanamh ag na Ballstáit chun an laghdú sin a bhaint amach (Téacs atá ábhartha maidir le LEE)

text:
                  7.2.2022

                  GA

                  Iris Oifigiúil an Aontais Eorpaigh

                  L 26/19

         CINNEADH CUR CHUN FEIDHME (AE) 2022/162 ÓN gCOIMISIÚN
         an 4 Feabhra 2022
         lena leagtar síos rialacha maidir le cur i bhfeidhm Threoir (AE) 2019/904 ó Pharlaimint na hEorpa agus ón gComhairle maidir le ríomh, fíorú agus tuairisciú ar an laghdú ar thomhaltas táirgí plaisteacha aon úsáide áirithe agus maidir leis na bearta arna ndéanamh ag na Ballstáit chun an laghdú sin a bhaint amach
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú a dhéanamh ar an tionchar atá ag táirgí plaisteacha áirithe ar an gcomhshaol (1), agus go háirithe Airteagal 4(2) agus Airteagal 13(4), an chéad fhomhír, de,
         De bharr an mhéid seo a leanas:

                     (1)

                     Le Treoir (AE) 2019/904 leagtar síos oibleagáid ar na Ballstáit bearta a ghlacadh chun laghdú uaillmhianach marthanach a bhaint amach i dtomhaltas na dtáirgí plaisteacha aon úsáide a liostaítear i gCuid A den Iarscríbhinn a ghabhann leis an Treoir sin (“táirgí plaisteacha aon úsáide”). Tá an Coimisiún chun an mhodheolaíocht a leagan síos chun an laghdú tomhaltais sin a ríomh agus a fhíorú.

                     (2)

                     Le Treoir (AE) 2019/904 leagtar amach freisin oibleagáid ar na Ballstáit tuairisc a thabhairt don Choimisiún i dtaca le sonraí maidir leis na táirgí plaisteacha aon úsáide a chuirtear ar an margadh gach bliain, mar aon le faisnéis faoi na bearta atá á nglacadh chun tomhaltas táirgí den sórt sin a laghdú, lena n-áirítear tuarascáil seiceála cáilíochta. Tá an Coimisiún chun an fhormáid le haghaidh an tuairiscithe sin a leagan síos.

                     (3)

                     Le Treoir (AE) 2019/904 tugtar corrlach leathan lánroghnach do na Ballstáit maidir leis na bearta a ghlacfaidh siad chun laghdú uaillmhianach marthanach i dtomhaltas na dtáirgí plaisteacha aon úsáide a bhaint amach. D’fhéadfadh na bearta a bheith éagsúil ag brath ar thionchar comhshaoil na dtáirgí plaisteacha aon úsáide sin ar feadh a saolré, lena n-áirítear an tráth a bheidh siad ina mbruscar, agus beidh na bearta sin comhréireach agus neamh-idirdhealaitheach.

                     (4)

                     An laghdú tomhaltais a ríomh ar bhonn mheáchan an ábhair phlaistigh i dtáirgí plaisteacha aon úsáide arna gcur ar an margadh, is modh tomhais cuí é sin lena léirítear an tionchar comhshaoil i dtéarmaí truailliú comhshaoil trí chaitheamh bruscair phlaistigh. Leis an modh sin, cuirtear san áireamh freisin na modhanna tomhais agus na formáidí tuairiscithe le haghaidh pacáistíochta agus dramhaíola ó phacáistíocht a leagtar amach i gCinneadh 2005/270/CE (2) ón gCoimisiún, atá bunaithe ar mheáchan agus ar ábhar.

                     (5)

                     An laghdú tomhaltais a thomhas ar bhonn chomhaireamh earra na dtáirgí plaisteacha aon úsáide a chuirtear ar an margadh, is modheolaíocht chuí é sin freisin chun faireachán a dhéanamh ar thionchar na mbeart laghdaithe tomhaltais, ar leibhéal an táirge, ar chosc na dramhaíola agus dá bhrí sin ar laghdú féideartha an truaillithe phlaistigh sa chomhshaol.

                     (6)

                     I bhfianaise an chorrlaigh lánrogha a thugtar do na Ballstáit le hAirteagal 4 de Threoir (AE) 2019/904, ba cheart rogha a thabhairt do na Ballstáit an laghdú tomhaltais a ríomh bunaithe ar mheáchan iomlán an phlaistigh atá sna táirgí plaisteacha aon úsáide a chuirtear ar an margadh nó ar líon na dtáirgí sin a chuirtear ar an margadh. Ós rud é go soláthraíonn an dá mhodheolaíocht sonraí oiriúnacha chun faireachán a dhéanamh ar threochtaí tomhaltais agus ar thionchar na mbeart arna ndéanamh ar ghiniúint dramhaíola a chosc chomh maith le táirgí a ionadú le roghanna malartacha atá in-athúsáidte nó nach bhfuil plaisteach iontu, ba cheart an rogha a thabhairt do na Ballstáit an mhodheolaíocht atá comhoiriúnach lena mbeartais laghdaithe tomhaltais agus leis na bearta arna ndéanamh faoi Airteagal 4 de Threoir (AE) 2019/904 a roghnú as an dá mhodheolaíocht sin.

                     (7)

                     I gcás nach léiriú cruinn i mBallstát áirithe, líon nó meáchan na dtáirgí plaisteacha aon úsáide a chuirtear ar an margadh ar thomhaltas táirgí plaisteacha aon úsáide sa Bhallstát sin de dheasca gluaiseachtaí móra táirgí plaisteacha aon úsáide laistigh den Aontas ar an leibhéal mórdhíola, féadfaidh an Ballstát sin meáchan nó líon na dtáirgí plaisteacha aon úsáide a chuirtear ar an margadh a choigeartú chun gluaiseachtaí den sórt sin a chur san áireamh.

                     (8)

                     I gcás ina roghnaíonn Ballstát modheolaíocht bunaithe ar mheáchan a chur i bhfeidhm, ba cheart dó freisin sonraí faoi mheáchan iomlán táirgí plaisteacha aon úsáide atá déanta go páirteach as plaisteach a cuireadh ar an margadh a thuairisciú, mar go gcuireann an fhaisnéis sin le hinchomparáideacht sonraí agus gur féidir forléargas níos leithne a fháil ar thionchar an cheanglais maidir le tomhaltas a laghdú a leagtar amach i dTreoir (AE) 2019/904.

                     (9)

                     Chun éascaíocht a dhéanamh ar fhorbhreathnú an Choimisiúin ar na bearta a ghlac na Ballstáit chun laghdú ar thomhaltas na dtáirgí plaisteacha aon úsáide a bhaint amach i gcomhréir le Treoir (AE) 2019/904, ba cheart liosta táscach de na catagóirí difriúla a bhaineann leis na bearta sin a bheith ar fáil san fhormáid tuairiscithe. Is gá do na Ballstáit, áfach, na bearta uile a rinneadh a thuairisciú, fiú murar luadh go sainráite iad sa liosta táscach.

                     (10)

                     Chun cruinneas agus fíorú na sonraí a áirithiú, ba cheart a áirithiú leis an bhformáid tuairiscithe go sainaithneofar na paraiméadair uile is ábhartha chun an laghdú ar thomhaltas táirgí plaisteacha aon úsáide a ríomh agus a fhíorú, chun sonraí faoi tháirgí den sórt sin a chuirtear ar an margadh a thuairisciú agus chun na bearta a glacadh chun an laghdú tomhaltais a bhaint amach a thuairisciú agus ba cheart go leagfaí amach iontu an mhodheolaíocht atá le cur i bhfeidhm chun an laghdú tomhaltais a ríomh agus a fhíorú.

                     (11)

                     An mhodheolaíocht chun an laghdú ar thomhaltas táirgí plaisteacha aon úsáide a ríomh agus a fhíorú, dá dtagraítear in Airteagal 4(2) de Threoir (AE) 2019/904, agus na formáidí maidir le sonraí a thuairisciú ar na táirgí plaisteacha aon úsáide a chuirtear ar an margadh mar aon leis an bhfaisnéis ar na bearta arna nglacadh ag na Ballstáit, dá dtagraítear in Airteagal 13(4) den Treoir sin, tá dlúthbhaint acu sin uile le chéile i bhfianaise an ábhair a bhaineann leo. Dá bhrí sin is iomchuí an gníomh seo a ghlacadh ar bhonn na bhforálacha sin araon chun comhleanúnachas idir na rialacha maidir le ríomh, fíorú agus tuairisciú an laghdaithe i dtomhaltas táirgí plaisteacha aon úsáide a áirithiú agus rochtain ar na rialacha sin a éascú.

                     (12)

                     Tá na bearta dá bhforáiltear sa Chinneadh seo i gcomhréir leis an tuairim ón gCoiste arna bhunú de bhun Airteagal 39 de Threoir 2008/98/CE ó Pharlaimint na hEorpa agus ón gComhairle (3),

               TAR ÉIS AN CINNEADH SEO A GHLACADH:

            Airteagal 1
            An mhodheolaíocht chun an laghdú ar thomhaltas táirgí plaisteacha aon úsáide a ríomh

               1.   Déanfaidh na Ballstáit an laghdú ar thomhaltas táirgí plaisteacha aon úsáide a ríomh bunaithe ar cheachtar de na paraiméadair seo a leanas:

                           (a)

                           meáchan iomlán an phlaistigh sna táirgí plaisteacha aon úsáide a chuirtear ar an margadh i mBallstát i mbliain féilire;

                           (b)

                           líon na dtáirgí plaisteacha aon úsáide a chuirtear ar an margadh i mBallstát i mbliain féilire.

               2.   Ríomhfaidh na Ballstáit an laghdú i dtomhaltas táirgí plaisteacha aon úsáide a chuirtear ar an margadh i mBallstát i mbliain féilire i gcomhréir leis na foirmlí a leagtar amach in Iarscríbhinn I.

               3.   I gcás ina bhfuil onnmhairí nó allmhairí móra nó gluaiseachtaí eile laistigh den Aontas de tháirgí plaisteacha aon úsáide sula gcuirtear ar fáil iad don tomhaltóir nó don úsáideoir deiridh, féadfaidh na Ballstáit meáchan nó líon na dtáirgí plaisteacha aon úsáide a chuirtear ar an margadh a choigeartú, dá dtagraítear i mír 1, chun gluaiseachtaí den sórt sin a chur san áireamh.

            Airteagal 2
            Sonraí a thuairisciú

               1.   Na sonraí maidir le táirgí plaisteacha aon úsáide a chuirtear ar an margadh dá dtagraítear in Airteagal 13(1), pointe (a), de Threoir (AE) 2019/904, déanfaidh na Ballstáit na sonraí sin a thuairisciú, sonraí arna ríomh i gcomhréir le hAirteagal 1 den Chinneadh seo, tuairisceofar iad san fhormáid a leagtar síos in Iarscríbhinn II a ghabhann leis an gCinneadh seo.

               2.   An fhaisnéis maidir le bearta laghdaithe tomhaltais dá dtagraítear in Airteagal 13(1), pointe (b), de Threoir (AE) 2019/904, déanfaidh na Ballstáit í a thuairisciú san fhormáid a leagtar síos in Iarscríbhinn III a ghabhann leis an gCinneadh seo.

               3.   An tuarascáil ina bhfuil seiceáil cáilíochta maidir leis na sonraí agus an fhaisnéis dá dtagraítear san Airteagal seo, cuirfidh na Ballstáit isteach í san fhormáid a leagtar síos in Iarscríbhinn IV.

               4.   Foilseoidh an Coimisiún na sonraí arna dtuairisciú ag na Ballstáit ach amháin, a mhéid a bhaineann le faisnéis atá sa tuarascáil ina bhfuil seiceáil cáilíochta, i gcás ina soláthraíonn an Ballstát údar cuí le foilsiú sonraí áirithe a choinneáil siar.

               5.   Úsáidfidh na Ballstáit clárlanna leictreonacha, a mhéid is féidir, chun sonraí a bhailiú agus a thuairisciú don Choimisiún.

            Airteagal 3
            Teacht i bhfeidhm
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 4 Feabhra 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 155, 12.6.2019, lch. 1.

            (2)  Cinneadh 2005/270/CE ón gCoimisiún an 22 Márta 2005 lena mbunaítear na formáidí a bhaineann leis an gcóras bunachair sonraí de bhun Threoir 94/62/CE ó Pharlaimint na hEorpa agus ón gComhairle maidir le pacáistíocht agus dramhaíl ó phacáistíocht (IO L 86, 5.4.2005, lch. 6), arna leasú le Cinneadh Cur Chun Feidhme (AE) 2019/665 ón gCoimisiún an 17 Aibreán 2019 (IO L 112, 26.4.2019, lch. 26).

            (3)  Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n-aisghairtear Treoracha áirithe (IO L 312, 22.11.2008, lch. 3).

            IARSCRÍBHINN I
            Na foirmlí chun an laghdú ar thomhaltas táirgí plaisteacha aon úsáide a ríomh
            I gcás cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1) den Iarscríbhinn a ghabhann le Treoir (AE) 2019/904 (“cupáin le haghaidh deochanna”):

            I gcás coimeádáin bhia phlaisteacha aon úsáide dá dtagraítear i gCuid A, pointe (2), den Iarscríbhinn a ghabhann le Treoir (AE) 2019/904 (“coimeádáin bhia”):

            i gcás an mhéid seo a leanas:
            ciallaíonn CfB cupáin le haghaidh deochanna;
            ciallaíonn FC coimeádáin bhia;
            ciallaíonn ConRed laghdú tomhaltais i mBallstát in aghaidh na bliana féilire;
            ciallaíonn PoMCfB:

                        (a)

                        meáchan iomlán an phlaistigh (i dtonaí) atá i gcupáin le haghaidh deochanna a chuirtear ar an margadh i mBallstát in aon bhliain féilire amháin, i gcás inarb ábhartha, arna choigeartú i gcomhréir le hAirteagal 1(3), i gcás ina gcuirtear an mhodheolaíocht dá dtagraítear in Airteagal 1(1), pointe (a), i bhfeidhm le haghaidh ríomh an laghdaithe tomhaltais, nó

                        (b)

                        an líon iomlán cupán plaisteach aon úsáide le haghaidh deochanna a chuirtear ar an margadh i mBallstát in aon bhliain féilire amháin, arna choigeartú, i gcás inarb ábhartha, i gcomhréir le hAirteagal 1(3), i gcás ina gcuirtear an mhodheolaíocht dá dtagraítear in Airteagal 1(1), pointe (b), i bhfeidhm le haghaidh ríomh an laghdaithe tomhaltais;

                  ciallaíonn PoMFC

                        (i)

                        meáchan iomlán an phlaistigh (i dtonaí) atá i gcoimeádáin bhia a chuirtear ar an margadh i mBallstát in aon bhliain féilire amháin, arna choigeartú, i gcás inarb ábhartha, i gcomhréir le hAirteagal 1(3), i gcás ina gcuirtear an mhodheolaíocht dá dtagraítear in Airteagal 1(1), pointe (a), i bhfeidhm le haghaidh ríomh an laghdaithe tomhaltais, nó

                        (ii)

                        an líon iomlán coimeádán bia plaisteach aon úsáide a chuirtear ar an margadh i mBallstát in aon bhliain féilire amháin, arna choigeartú, i gcás inarb ábhartha, i gcomhréir le hAirteagal 1(3), i gcás ina gcuirtear an mhodheolaíocht dá dtagraítear in Airteagal 1(1), pointe (b), i bhfeidhm le haghaidh ríomh an laghdaithe tomhaltais;

                  ciallaíonn t2022 an bhliain tagartha arb í an bhliain féilire 2022 í
            ciallaíonn t an bhliain tagartha (an bhliain a mbailítear agus a dtuairiscítear na sonraí ina leith).

            IARSCRÍBHINN II
            An fhormáid chun sonraí maidir le táirgí plaisteacha aon úsáide a chuirtear ar an margadh a thuairisciú

                        Meáchan an phlaistigh (1) (tonaí)

                        Meáchan iomlán (2) (tonaí)

                        Táirgí (3)

                        (míle aonad)

                        Cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1), den Iarscríbhinn a ghabhann le Treoir (AE) 2019/904, atá déanta go hiomlán as plaisteach

                        Coimeádáin bhia phlaisteacha aon úsáide dá dtagraítear i gCuid A, pointe (2), den Iarscríbhinn a ghabhann le Treoir (AE) 2019/904, atá déanta go hiomlán as plaisteach

                        Cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1), den Iarscríbhinn a ghabhann le Treoir (AE) 2019/904, atá déanta go páirteach as plaisteach

                        Coimeádáin bhia phlaisteacha aon úsáide dá dtagraítear i gCuid A, pointe (2), den Iarscríbhinn a ghabhann le Treoir (AE) 2019/904, atá déanta go páirteach as plaisteach

               (1)  Tá sé éigeantach sonraí a sholáthar i gcás ina gcuireann Ballstát an mhodheolaíocht a leagtar síos in Airteagal 1(1), pointe (a) i bhfeidhm, agus is féidir í a choigeartú i gcomhréir le hAirteagal 1(3). Ar bhonn deonach a sholáthraítear sonraí i gcás ina gcuireann Ballstát an mhodheolaíocht a leagtar síos in Airteagal 1(1), pointe (b) i bhfeidhm.

               (2)  Tá sé éigeantach sonraí a sholáthar i gcás ina gcuireann Ballstát an mhodheolaíocht a leagtar síos in Airteagal 1(1), pointe (a) i bhfeidhm, agus is féidir í a choigeartú i gcomhréir le hAirteagal 1(3). Ar bhonn deonach a sholáthraítear sonraí i gcás ina gcuireann Ballstát an mhodheolaíocht a leagtar síos in Airteagal 1(1), pointe (b) i bhfeidhm.

               (3)  Tá sé éigeantach sonraí a sholáthar i gcás ina gcuireann Ballstát an mhodheolaíocht a leagtar síos in Airteagal 1(1), pointe (b), i bhfeidhm, agus is féidir í a choigeartú i gcomhréir le hAirteagal 1(3). Ar bhonn deonach a sholáthraítear sonraí i gcás ina gcuireann Ballstát an mhodheolaíocht a leagtar síos in Airteagal 1(1), pointe (a) i bhfeidhm.

            IARSCRÍBHINN III
            An fhormáid chun faisnéis maidir le bearta laghdaithe tomhaltais a thuairisciú
            1.   Bearta chun laghdú a bhaint amach i dtomhaltas cupán plaisteach aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1), den Iarscríbhinn a ghabhann le Treoir (AE) 2019/904 (SUP CfB)

                           Bearta laghdaithe tomhaltais

                           Sonraíocht an bhirt (fochatagóirí)

                           Tuairisc chainníochtúil/cháilíochtúil ar an mbeart

                           Teacht i bhfeidhm an bhirt

                           Cineál dlíthiúil an bhirt (deonach / éigeantach)

                           Cumhdach an bhirt (áitiúil, réigiúnach, náisiúnta nó eile)

                           Spriocghrúpa an bhirt (táirgeoirí, allmhaireoirí, díoltóirí, tomhaltóirí)

                        Spriocanna cainníochtúla

                                    —

                                    Spriocanna cainníochtúla chun an sciar de SUP CfB a chuirtear ar an margadh agus a chuirtear ar fáil do thomhaltóirí a laghdú.

                                    —

                                    Spriocanna cainníochtúla chun an sciar de roghanna malartacha in-athúsáidte ar SUP CfB a chuirtear ar an margadh agus a chuirtear ar fáil do thomhaltóirí a mhéadú

                        Roghanna malartacha inbhuanaithe ar SUP CfB (lena n-áirítear CfB plaisteacha in-athúsáidte) a chur chun cinn

                                    —

                                    Bearta chun roghanna malartacha in-athúsáidte ar SUP CfB a chur chun cinn i riaracháin phoiblí

                                    —

                                    Bearta lena leagtar síos oibleagáidí nó dreasachtaí d’oibreoirí eacnamaíocha chun roghanna malartacha in-athúsáidte ar SUP CfB a chur ar fáil do thomhaltóirí ag imeachtaí poiblí móra

                                    —

                                    Bearta lena leagtar síos córais “tabhair leat”, a ligfidh do thomhaltóirí a gcupáin féin a thabhairt leo le haghaidh deochanna.

                                    —

                                    Samhlacha gnó a chur chun cinn lena soláthraítear roghanna malartacha in-athúsáidte ar SUP CfB

                                    —

                                    Bearta lena leagtar síos oibleagáidí nó dreasachtaí d’oibreoirí eacnamaíocha chun CfB malartacha inbhuanaithe a sholáthar don tomhaltóir deiridh ag an díolphointe

                                    —

                                    Foinsí poiblí uisce óil saor in aisce a chur chun cinn agus daoine a spreagadh chun cupán is féidir a athlíonadh a thabhairt leo nó ól díreach ón sconna.

                        Ionstraimí eacnamaíocha

                                    —

                                    Na tobhaigh a ghearrtar ar oibreoirí eacnamaíocha nuair a chuireann siad SUP CfB ar an margadh

                                    —

                                    Soláthar Poiblí Glas

                                    —

                                    Scéimeanna Aisíoca Éarlaise

                                    —

                                    Fóirdheontais nó tobhaigh laghdaithe d’oibreoirí eacnamaíocha a chuireann roghanna malartacha in-athúsáidte ar SUP CfB ar an margadh

                                    —

                                    Ionstraimí lena n-áirithítear lascainí do thomhaltóirí a thugann leo a roghanna malartacha in-athúsáidte féin ar SUP CfB nó a cheannaíonn iad

                                    —

                                    Oibleagáidí maidir le freagracht leathnaithe táirgeora le haghaidh táirgeoirí SUP CfB

                        Srianta margaíochta agus úsáide

                                    —

                                    Srianta ar SUP CfB a chur ar an margadh lena áirithiú go gcuirfear ina n-ionad roghanna atá in-athúsáidte nó nach bhfuil plaisteach iontu nó a bhfuil níos lú plaistigh iontu dá dtagraítear in Airteagal 4(1), an tríú fomhír, de Threoir (AE) 2019/904

                                    —

                                    Srianta ar chur ar fáil SUP CfB in áiteanna sonracha áirithe (e.g. tránna poiblí nó páirceanna) nó srianta ar a gcur ar fáil ag oibreoirí eacnamaíocha agus riaracháin phoiblí áirithe

                                    —

                                    Srianta ar úsáid SUP CfB agus deochanna á gcur ar fáil do thomhaltóirí.

                        Comhaontuithe idir údaráis inniúla agus earnálacha eacnamaíocha de bhun Airteagal 17(3) de Threoir (AE) 2019/904

                                    —

                                    Comhaontuithe ina bhfuil spriocanna cainníochtúla chun an líon SUP CfB a chuirtear ar an margadh a laghdú.

                                    —

                                    Comhaontuithe ina bhfuil spriocanna cainníochtúla chun roghanna malartacha in-athúsáidte nó táirgí atá saor ó phlaisteach a chur ar an margadh.

                                    —

                                    Comhaontuithe ina bhfuil oibleagáidí ar oibreoirí eacnamaíocha [na n-earnálacha eacnamaíocha ábhartha] tomhaltóirí a chur ar an eolas maidir le leas a bhaint as roghanna malartacha ar SUP CfB nó as córais athúsáide

                           An earnáil lena mbaineann agus líon na ngníomhaithe a ghlacann leis na comhaontuithe

                        Bearta múscailte feasachta [atá dírithe ar SUP CfB]

                                    —

                                    Feachtais chun feasacht a mhúscailt faoi thionchar diúltach SUP CfB ar an gcomhshaol mar gheall ar chaitheamh bruscair nó diúscairt bruscair ar bhealach míchuí eile, feachtais a bheidh mar chuid d’fheachtais glantacháin bruscair

                                    —

                                    Roghanna malartacha in-athúsáidte ar SUP CfB (e.g. cupáin in-athúsáidte le haghaidh deochanna) a chur chun cinn

                                    —

                                    Ionaid a chur chun cinn a bhfuil baint acu le scéimeanna maidir le hathúsáid (e.g. scéimeanna “tabhair leat do chupán féin”)

                        Bearta eile

                           Sonraigh

                  Cuir rónna leis de réir mar is iomchuí.

                  2.   Bearta chun laghdú a bhaint amach i dtomhaltas coimeádán bia plaisteach aon úsáide dá dtagraítear i gCuid A, pointe (2), den Iarscríbhinn a ghabhann le Treoir (AE) 2019/904 (SUP FC)

                        Beart laghdaithe tomhaltais

                        Sonraíocht an bhirt (fochatagóirí)

                        Tuairisc chainníochtúil/cháilíochtúil ar an mbeart

                        Teacht i bhfeidhm an bhirt

                        Cineál dlíthiúil an bhirt (deonach/éigeantach)

                        Cumhdach an bhirt (áitiúil, réigiúnach, náisiúnta nó eile)

                        Spriocghrúpa an bhirt (táirgeoirí, allmhaireoirí, díoltóirí, tomhaltóirí)

                        Sprioc chainníochtúil

                                    —

                                    Spriocanna cainníochtúla chun an sciar de SUP FC a chuirtear ar an margadh agus a chuirtear ar fáil do thomhaltóirí a laghdú

                                    —

                                    Spriocanna cainníochtúla chun an sciar de roghanna in-athúsáidte in ionad SUP FC a chuirtear ar an margadh agus a chuirtear ar fáil do thomhaltóirí a mhéadú

                        Roghanna malartacha inbhuanaithe ar SUP FC (lena n-áirítear plaistigh in-athúsáidte) a chur chun cinn

                                    —

                                    Bearta lena gcuirtear roghanna malartacha in-athúsáidte ar SUP FC chun cinn i riaracháin phoiblí

                                    —

                                    Bearta lena leagtar síos oibleagáidí nó dreasachtaí d’oibreoirí eacnamaíocha lena spreagadh chun roghanna malartacha in-athúsáidte ar SUP FC a chur ar fáil do thomhaltóirí ag imeachtaí móra poiblí

                                    —

                                    Bearta lena leagtar síos córais “tabhair leat”, a ligfidh do thomhaltóirí a gcoimeádán bia féin a thabhairt leo

                                    —

                                    Samhlacha gnó a chur chun cinn lena soláthraítear roghanna malartacha in-athúsáide ar SUP FC, amhail córais éarlaise. Bearta lena leagtar síos oibleagáidí nó dreasachtaí d’oibreoirí eacnamaíocha chun rogha mhalartach inbhuanaithe ar SUP FC a sholáthar don tomhaltóir deiridh ag an díolphointe

                                    —

                                    Samhlacha gnó lena soláthraítear roghanna inbhuanaithe in ionad SUP FC

                        Ionstraimí eacnamaíocha

                                    —

                                    Tobhaigh ar oibreoirí eacnamaíocha a chuireann SUP FC ar an margadh

                                    —

                                    Fóirdheontais nó tobhaigh laghdaithe d’oibreoirí eacnamaíocha a chuireann roghanna malartacha in-athúsáidte ar SUP FC ar an margadh.

                                    —

                                    Soláthar Poiblí Glas

                                    —

                                    Scéimeanna Aisíoca Éarlaise

                                    —

                                    Ionstraimí lena n-áirithítear lascainí do thomhaltóirí a cheannaíonn roghanna malartacha in-athúsáidte ar SUP FC.

                        Srianta margaíochta agus úsáide

                                    —

                                    Srianta ar SUP FC a chur ar an margadh lena áirithiú go gcuirfear ina n-ionad roghanna atá in-athúsáidte nó nach bhfuil plaisteach iontu nó a bhfuil níos lú plaistigh iontu dá dtagraítear in Airteagal 4(1), an tríú fomhír, de Threoir (AE) 2019/904.

                                    —

                                    Srianta ar chur ar fáil SUP FC in áiteanna sonracha áirithe (e.g. tránna poiblí nó páirceanna) nó srianta ar a gcur ar fáil ag oibreoirí eacnamaíocha agus riaracháin phoiblí áirithe

                                    —

                                    Srianta ar úsáid SUP FC nuair a bhíonn bia á chur ar fáil do thomhaltóirí

                        Comhaontuithe idir údaráis inniúla agus earnálacha eacnamaíocha de bhun Airteagal 17(3) de Threoir (AE) 2019/904

                                    —

                                    Comhaontuithe ina a bhfuil spriocanna cainníochtúla chun an líon SUP FC a chuirtear ar an margadh a laghdú

                                    —

                                    Comhaontuithe ina bhfuil spriocanna cainníochtúla chun roghanna malartacha in-athúsáidte nó táirgí atá saor ó phlaisteach a chur ar an margadh

                                    —

                                    Comhaontuithe ina bhfuil oibleagáidí ar oibreoirí eacnamaíocha [na n-earnálacha eacnamaíocha ábhartha] tomhaltóirí a chur ar an eolas maidir le leas a bhaint as roghanna malartacha ar SUP FC nó as córais athúsáide

                           An earnáil lena mbaineann agus líon na ngníomhaithe a ghlacann leis na comhaontuithe

                        Bearta múscailte feasachta [atá dírithe ar SUP FC]

                                    —

                                    Feachtais chun feasacht a mhúscailt faoi thionchar diúltach SUP FC ar an gcomhshaol mar gheall ar chaitheamh bruscair nó diúscairt bruscair ar bhealach míchuí eile, feachtais a bheidh mar chuid d’fheachtais glantacháin bruscair

                                    —

                                    Roghanna malartacha inbhuanaithe ar SUP FC (e.g. coimeádáin bhia in-athúsáidte) a chur chun cinn

                                    —

                                    Ionaid a chur chun cinn a bhfuil baint acu le scéimeanna maidir le hathúsáid (e.g. scéimeanna “tabhair leat do choimeádán bia féin”)

                        Bearta eile

                           Sonraigh

                  Cuir rónna leis de réir mar is iomchuí.

            IARSCRÍBHINN IV
            Formáid na tuarascála ina mbeidh seiceáil cáilíochta
            1.   Faisnéis Ghinearálta

                        1.1.

                        Ballstát:

                        1.2.

                        An eagraíocht a bhfuil na sonraí agus an tuairisc á gcur isteach acu:

                        1.3.

                        Teagmhálaí / sonraí teagmhála:

                        1.4.

                        Bliain tagartha:

                        1.5.

                        Dáta / leagan seachadta:

                        1.6

                        Nasc chuig foilsiú na sonraí ag an mBallstát (más ann dó):

                  2.   Tuairisc ar na páirtithe a bhfuil baint acu leis an mbailiú sonraí:

                        Ainm na hinstitiúide

                        Tuairisc ar na príomhdhualgais

                        Cuir rónna leis de réir mar is iomchuí.

                  3.   Tuairisc ar na modhanna a úsáideadh.

            a.   Foinsí sonraí chun sonraí a ríomh maidir le cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1) den Iarscríbhinn a ghabhann le Treoir (AE) 2019/904, a chuirtear ar mhargadh Ballstáit

                        Foinsí sonraí

                        Foinse sonraí a úsáideadh (is ea/ní hea)

                        Tuairisc ar na modhanna a cuireadh i bhfeidhm

                        Sciar de na sonraí iomlána

                        Sonraí ó scéimeanna aisíoca éarlaise

                        Sonraí maidir leis an scéim um fhreagracht leathnaithe táirgeora. Sonraí ó tháirgeoirí nó ó eagraíochtaí a mbíonn oibleagáidí maidir le freagracht leathnaithe táirgeora á gcur chun feidhme thar a gceann

                        Sonraí ó chlárlanna lárnacha maidir le cupáin phlaisteacha aon úsáide le haghaidh deochanna a chuirtear ar an margadh

                        Sonraí ó bhardais

                        Suirbhéanna

                        Clárlann leictreonach

                        Tuairisciú riaracháin

                        Staitisticí táirgeachta - cóid náisiúnta

                        Staitisticí cánach

                        Staitisticí tionscail

                        Foinsí eile (sonraigh)

                  b.   Foinsí sonraí chun sonraí a ríomh maidir le coimeádáin bhia phlaisteacha aon úsáide dá dtagraítear i gCuid A, pointe (2), den Iarscríbhinn a ghabhann le Treoir (AE) 2019/904, a chuirtear ar mhargadh Ballstáit

                        Foinsí sonraí

                        Foinse sonraí a úsáideadh (is ea/ní hea)

                        Tuairisc ar na modhanna a cuireadh i bhfeidhm

                        Sciar de na sonraí iomlána

                        Sonraí ó scéimeanna aisíoca éarlaise

                        Sonraí maidir leis an scéim um fhreagracht leathnaithe táirgeora. Sonraí ó tháirgeoirí nó ó eagraíochtaí a mbíonn oibleagáidí maidir le freagracht leathnaithe táirgeora á gcur chun feidhme thar a gceann

                        Sonraí ó chlárlanna lárnacha maidir le coimeádáin bhia phlaisteacha aon úsáide a chuirtear ar an margadh

                        Sonraí ó bhardais

                        Suirbhéanna

                        Anailísí ar chomhdhéanamh

                        Clárlann leictreonach

                        Tuairisciú riaracháin

                        Staitisticí táirgeachta - cóid náisiúnta

                        Staitisticí cánach

                        Staitisticí tionscail

                        Foinsí eile (sonraigh)

                  c.   I gcás ina dtuairiscítear sonraí de réir meáchain agus úsáid á baint as an modheolaíocht dá dtagraítear in Airteagal 1(1), pointe (a), léirigh ar úsáideadh meastachán ar mheáchan plaisteach atá i dtáirgí plaisteacha aon úsáide a cuireadh ar mhargadh Ballstáit agus ar mheáchan iomlán na dtáirgí sin, i gcás nach gcumhdaíonn bailiú sonraí an margadh iomlán. Má ríomhadh, sonraigh meáchan breise na bplaisteach mar % den mheáchan iomlán

                        Ceisteanna sonracha a ndearnadh plé orthu

                        Tuairisc ar na modhanna a cuireadh i bhfeidhm chun na meastacháin a chinneadh (5)

                        %

                        Saorthairbhithe  (1)

                        Gluaiseachtaí príobháideacha laistigh den Aontas, allmhairí / onnmhairí  (2)

                        Díolachán ar líne  (3)

                        Rialacha de minimis
                            (4)

                        Eile (sonraigh)

                  d.   I gcás ina dtuairisceofar sonraí de réir líon na dtáirgí a úsáideann an mhodheolaíocht dá dtagraítear in Airteagal 1(1), pointe (b), léirigh ar úsáideadh meastachán ar líon na dtáirgí plaisteacha aon úsáide a cuireadh ar mhargadh Ballstáit, i gcás nach gcumhdaíonn bailiú sonraí an margadh iomlán. Más ea, luaigh líon breise na dtáirgí i % den líon iomlán a tuairiscíodh

                        Ceisteanna sonracha a ndearnadh plé orthu

                        Tuairisc ar na modhanna arna gcur i bhfeidhm chun na meastacháin a chinneadh(5)

                        %

                        Saorthairbhithe  (5)

                        Gluaiseachtaí príobháideacha laistigh den Aontas, allmhairí / onnmhairí  (6)

                        Díolachán ar líne  (7)

                        Rialacha de minimis (8)

                        Eile (sonraigh)

                  4.   Córas fíorúcháin agus rialaithe sonraí

            a.   Fíorú sonraí maidir le táirgí plaisteacha aon úsáide a chuirtear ar mhargadh Ballstáit

                        Nósanna imeachta um fhíorú agus rialú

                        Arna gcur i bhfeidhm i gcás na sonraí ábhartha uile maidir le

                        Nótaí tráchta breise, más ábhartha

                        Cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1) den Iarscríbhinn a ghabhann le Treoir (AE) 2019/904, a chuirtear ar an margadh (is ea/ní hea)

                        Coimeádáin bhia phlaisteacha aon úsáide dá dtagraítear i gCuid A, pointe (2) den Iarscríbhinn a ghabhann le Treoir (AE) 2019/904, a chuirtear ar an margadh (is ea/ní hea)

                        Seiceálacha ar iomláine na sonraí

                        Tras-seiceálacha

                        Seiceálacha i dtaca le hamshraith

                        Seiceálacha iniúchóireachta

                        Eile (sonraigh)

                  b.   Tuairisc ar na príomhfhachtóirí a dhéanann difear do chruinneas na sonraí maidir le táirgí plaisteacha aon úsáide a chuirtear ar mhargadh Ballstáit

                        Na fachtóirí ar féidir leo difear a dhéanamh d’iontaofacht [cruinneas] na sonraí

                        Na fachtóirí atá ábhartha i gcás sonraí ar bith maidir le

                        Tuairisc ar an gcaoi a ndéantar difear do chruinneas na sonraí agus ar na modhanna a chuirtear i bhfeidhm chun an tionchar sin a laghdú

                        Cupáin phlaisteacha aon úsáide le haghaidh deochanna, a gclúdaithe agus a gcláir san áireamh, dá dtagraítear i gCuid A, pointe (1) den Iarscríbhinn a ghabhann le Treoir (AE) 2019/904, a chuirtear ar an margadh (is ea/ní hea)

                        Coimeádáin bhia phlaisteacha aon úsáide dá dtagraítear i gCuid A, pointe (2) den Iarscríbhinn a ghabhann le Treoir (AE) 2019/904, a chuirtear ar an margadh (is ea/ní hea)

                        Earráidí samplála  (9)

                        (e.g. comhéifeachtaí athrúcháin)

                        Earráidí cumhdaigh  (10)

                        (e.g. rialacha de minimis, cumhdach réigiúnach)

                        Earráidí tomhais  (11)

                        Ionstraimí tástála maidir le bailiú sonraí  (12)

                        (e.g. ceistneoirí)

                        Earráidí próiseála  (13)

                        Earráidí neamhfhreagartha  (14)

                        Earráidí toimhdean na samhla  (15)

                        Eile (sonraigh)

                  c.   Míniú ar raon feidhme agus bhailíocht suirbhéanna chun sonraí a bhailiú maidir le táirgí plaisteacha aon úsáide a chuirtear ar mhargadh Ballstáit

                        Cuir rónna leis de réir mar is iomchuí.

                  d.   Difríochtaí i gcomparáid leis na sonraí arna dtuairisciú le haghaidh na mblianta tuairiscithe roimhe sin

            Athruithe móra modheolaíochta i dtaca leis an modh ríofa a úsáideadh le haghaidh na bliana tagartha reatha i ndáil leis an modh ríofa a úsáideadh le haghaidh blianta tagartha roimhe sin, más ann dóibh (cuir san áireamh go háirithe, athbhreithnithe cúlghabhálacha, cineál na n-athbhreithnithe sin agus tásc lena léirítear an gá neamhleanúnachas sa tsraith a lua le haghaidh bliain áirithe).

                        Cuir rónna leis de réir mar is iomchuí.

                  e.   I gcás ina bhfuil méadú níos mó ná 10 % tagtha ar mheáchan an phlaistigh i dtáirgí plaisteacha aon úsáide nó ar mheáchan iomlán táirgí plaisteacha aon úsáide a chuirtear ar mhargadh Ballstáit nó ar an líon sin earra bhaineann le táirgí plaisteacha aon úsáide a chuirtear ar mhargadh Ballstáit i gcomparáid leis an mbliain tuairiscithe roimhe sin, ba cheart míniú ar na cúiseanna leis an difríocht sin a chur leis

                        Táirgí plaisteacha aon úsáide a chuirtear ar an margadh

                        Athrúchán (%)

                        An phríomhchúis leis an athrúchán

                  Cuir rónna leis de réir mar is iomchuí.
            5.   Rúndacht

            Údar le foilsiú codanna sonracha den tuarascáil seo ina bhfuil seiceáil cáilíochta a choimeád siar i gcomhréir le hAirteagal 2(4) agus liostú na gcodanna ar cheart iad a choimeád siar.

                        Cuir rónna leis de réir mar is iomchuí.

                  6.   Príomhshuíomhanna gréasáin náisiúnta, príomhdhoiciméid tagartha agus príomhfhoilseacháin

            Tabhair ainm agus URL na bpríomhshuíomhanna gréasáin, na bpríomhdhoiciméad tagartha agus na bpríomhfhoilseachán a bhaineann leis an mbailiú sonraí seo.

                  Cuir rónna leis de réir mar is iomchuí.

               (1)  Is é is saorthairbhí ann táirgeoir nó dáileoir a chuireann táirgí aon úsáide ar an margadh ach nach gcomhlíonann a oibleagáidí um fhreagracht leathnaithe táirgeora ar bhonn aonair ná i gcomhar le táirgeoirí eile.

               (2)  Gluaiseacht laistigh den Aontas agus allmhairí / onnmhairí táirgí tar éis dóibh a bheith díolta leis an úsáideoir deiridh.

               (3)  Ba cheart díolachán trí chianchumarsáid a bheith san áireamh le sonraí maidir le táirgí a chur ar an margadh.

               (4)  Rialacha de minimis a chuirtear i bhfeidhm maidir le tuairisciú ar tháirgí aon úsáide a chuirtear ar an margadh.

               (5)  Is é is saorthairbhí ann táirgeoir nó dáileoir a chuireann táirgí aon úsáide ar an margadh ach nach gcomhlíonann a oibleagáidí um fhreagracht leathnaithe táirgeora ar bhonn aonair ná i gcomhar le táirgeoirí eile.

               (6)  Gluaiseacht laistigh den Aontas agus allmhairí / onnmhairí táirgí tar éis dóibh a bheith díolta leis an úsáideoir deiridh.

               (7)  Ba cheart díolachán trí chianchumarsáid a bheith san áireamh le sonraí maidir le táirgí a chur ar an margadh.

               (8)  Rialacha de minimis a chuirtear i bhfeidhm maidir le tuairisciú ar tháirgí aon úsáide a chuirtear ar an margadh.

               (9)  Tabhair tuairisc ar an meastachán ar na comhéifeachtaí athrúcháin agus ar na modheolaíochtaí a cuireadh i bhfeidhm chun meastachán a dhéanamh ar an athrúchán.

               (10)  Tabhair tuairisc ar chineál na n-earráidí cumhdaigh agus ar a méid.

               (11)  Tabhair tuairisc ar na hionstraimí lena laghdaítear rioscaí féideartha agus lena seachadtar earráidí.

               (12)  Tabhair tuairisc ar na hionstraimí agus ar na modheolaíochtaí a chuirtear i bhfeidhm chun cáilíocht agus ábharthacht na n-ionstraimí bailithe sonraí a áirithiú.

               (13)  Tabhair tuairisc ar na céimeanna próiseála idir an bailiú sonraí agus cur ar fáil na n-earráidí a sainaithníodh maidir le staitisticí agus próiseáil liostaí agus méid na n-earráidí sin.

               (14)  Tabhair tuairisc ar na rátaí neamhfhreagartha i dtaca leis na príomhathróga agus na modhanna barúlacha (más ann dóibh).

               (15)  Tabhair tuairisc ar chineál earráidí toimhdean na samhla agus ar a méid.


title: Cinneadh Cur Chun Feidhme (AE) 2022/834 ón gCoimisiún an 25 Bealtaine 2022 de bhun Airteagal 31(1) de Threoir 2010/35/AE ó Pharlaimint na hEorpa agus ón gComhairle, maidir le beart arna dhéanamh ag an bhFrainc i ndáil le sorcóirí gáis áirithe a mhonaraigh Xinchang Burong Machinery Co. Ltd roimh an 31 Deireadh Fómhair 2019 a tharraingt siar ón margadh (a bhfuil fógra tugha ina leith faoi dhoiciméad C(2022) 3372) (Téacs atá ábhartha maidir le LEE)

text:
                  30.5.2022

                  GA

                  Iris Oifigiúil an Aontais Eorpaigh

                  L 147/46

         CINNEADH CUR CHUN FEIDHME (AE) 2022/834 ÓN gCOIMISIÚN
         an 25 Bealtaine 2022
         de bhun Airteagal 31(1) de Threoir 2010/35/AE ó Pharlaimint na hEorpa agus ón gComhairle, maidir le beart arna dhéanamh ag an bhFrainc i ndáil le sorcóirí gáis áirithe a mhonaraigh Xinchang Burong Machinery Co. Ltd roimh an 31 Deireadh Fómhair 2019 a tharraingt siar ón margadh

               (a bhfuil fógra tugha ina leith faoi dhoiciméad C(2022) 3372)

         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2010/35/AE ó Pharlaimint na hEorpa agus ón gComhairle an 16 Meitheamh 2010 maidir le brú-threalamh iniompartha agus lena n-aisghairtear Treoracha 76/767/CEE, 84/525/CEE, 84/526/CEE, 84/527/CEE agus 1999/36/CE ón gComhairle (1), agus go háirithe Airteagal 31(1) de,
         De bharr an mhéid seo a leanas:

                     (1)

                     I mí Lúnasa 2019, mar chuid den fhaireachas margaidh ar bhrú-threalamh iniompartha a dhéantar i gcomhréir le forálacha Airteagail 16 go 26 de Rialachán (CE) Uimh. 765/2008 ó Pharlaimint na hEorpa agus ón gComhairle (2) agus le forálacha Airteagal 30 de Threoir 2010/35/AE, rinne údarás faireachais margaidh na Fraince imscrúdú ar chás sorcóra faoi bhrú a mhonaraigh Xinchang Burong Machinery Co. Ltd na Síne. Ba iad VZ Trends Goods GmbH na Gearmáine agus Alsino GmbH na Gearmáine a d’allmhairigh agus a dháil an sorcóir agus ba é www.amazon.fr na Fraince a dhíol é ar líne, faoin trádmharc “PARTY FACTORY”.

                     (2)

                     Rinne údarás faireachais margaidh na Fraince scrúdú ar an gcás i gcomhréir leis na rialacha is infheidhme maidir leis an monarú agus leis an gcur ar an margadh, mar a leagtar amach i Roinn I.1 d’Iarscríbhinn I a ghabhann le Treoir 2008/68/CE ó Pharlaimint na hEorpa agus ón gComhairle (3), i gcaighdeán EN ISO 11118:2015 agus in Airteagail 4 agus 6 de Threoir 2010/35/AE. Léirigh an scrúdú nach raibh measúnú comhréireachta déanta ar an táirge agus go raibh marcáil Pi mhíchuí á taispeáint air. Thairis sin, ní raibh na deimhnithe maidir leis na hiniúchtaí tosaigh ná na tástálacha tosaigh, ná na deimhnithe maidir le maoirseacht ar an monarú ar ceanglas iad de bhun fhoranna 1.8.7.3 agus 1.8.7.4 de Roinn I.1 d’Iarscríbhinn I a ghabhann le Treoir 2008/68/CE, i seilbh an mhonaróra.

                     (3)

                     Chuir údarás faireachais margaidh na Fraince sorcóir a ceannaíodh go hanaithnid faoi thástáil. Léirigh tuarascáil tástála uimhir 2019-6-RSPT-XBN-V2 roinnt neamhchomhréireachtaí, chomh maith le fabht fisiceach a d’fhéadfadh sláinte agus sábháilteacht na n-úsáideoirí a chur i mbaol.

                     (4)

                     Bhain neamhchomhréireacht amháin a sainaithníodh sa tuarascáil tástála le hAirteagal 6(3) de Threoir 2010/35/AE, eadhon níor léirigh deimhniú comhréireachta an táirge an t-ainm agus an seoladh trínarbh fhéidir dul i dteagmháil leis an allmhaireoir, rud a d’fhág nárbh fhéidir leis na dáileoirí an oibleagáid a chomhlíonadh gan brú-threalamh iniompartha a chur ar an margadh ach amháin má bhíonn an deimhniú comhréireachta agus an seoladh trínar féidir dul i dteagmháil leis an allmhaireoir ag gabháil leis, oibleagáid dá bhforáiltear le hAirteagal 7(1) den Treoir sin.

                     (5)

                     Neamhchomhréireacht eile a sainaithníodh leis an tuarascáil tástála ab ea nach raibh liosta iomlán na gcodanna ábhartha den doiciméadacht theicniúil, mar a leagtar amach i mír 1.8.7.2.3 de Roinn I.1 d’Iarscríbhinn I a ghabhann le Treoir 2008/68/CE, sa deimhniú ar chineálcheadú le haghaidh an tsorcóra, deimhniú a d’eisigh an comhlacht faoina dtugtar fógra Technická inšpekcia na Slóvaice an 9 Samhain 2018 faoi uimhir 602/5/2018.

                     (6)

                     Níor léiríodh sa deimhniú ar chineálcheadú uimhir 602/5/2018 go raibh an héiliam ar na gáis dár formheasadh comhla an tsorcóra. Dá bhrí sin, níor cheart an sorcóir a líonadh de héiliam.

                     (7)

                     An mharcáil a ghreamaigh an monaróir ar an sorcóir, níor chomhlíon sí Airteagal 15 de Threoir 2010/35/AE maidir le cruth fisiceach shiombail na litreach Gréigise Pi. Níor chomhlíon sí na ceanglais i bhforoinn 6.2.2.8 de Roinn I.1 d’Iarscríbhinn I a ghabhann le Treoir 2008/68/CE ná mír 12.2.2 de chaighdeán EN ISO 11118:2015 maidir le hairde na siombaile Pi ná leis an bhfoclaíocht “NÁ hATHLÍONTAR” ach oiread. Ina theannta sin, níor chomhlíon an mharcáil na ceanglais i míreanna 6.2.2.7.2 go 6.2.2.7.4 de Roinn I.1 d’Iarscríbhinn I a ghabhann le Treoir 2008/68/CE ná caighdeán EN ISO 11118:2015 maidir leis an bhfaisnéis atá le taispeáint. Go sonrach, bhí léiriú an bhrú oibre in easnamh, agus bhí léirithe an chaighdeáin tagartha agus uimhir an chomhlachta faoina dtugtar fógra mícheart. Maille leis sin, bhí toisí an lipéid le haghaidh “gáis neamh-inlasta neamhthocsaineacha” níos lú ná mar a leagtar amach i mír 5.2.2.2.1.1.2 de Roinn I.1 d’Iarscríbhinn I a ghabhann le Treoir 2008/68/CE.

                     (8)

                     Anuas air sin, bhí neamhchomhréireachtaí ag baint leis an marcáil ar an bpacáistíocht, mar atá, marcáil CE, rud nach gceadaítear le Treoir 2010/35/AE, agus uimhir mhícheart le haghaidh an chomhlachta faoina dtugtar fógra.

                     (9)

                     Bhí scoilt ag bun scrogall an tsorcóra a rinneadh an tástáil air, sa táthú prásála. Ba léir ó shil-leagan criostail gur tharla ligean.

                     (10)

                     Chuir údarás faireachais margaidh na Fraince an t-allmhaireoir agus an dáileoir ar an eolas maidir leis na neamhchomhréireachtaí a braitheadh le linn an imscrúdaithe. Níor thug na hoibreoirí eacnamaíocha sin aon fhreagra iomchuí, áfach.

                     (11)

                     An 31 Deireadh Fómhair 2019 d’eisigh an comhlacht a dtugtar fógra faoi Technická inšpekcia na Slóvaice deimhniú formheasa nua.

                     (12)

                     I gcomhréir le hAirteagal 30(4) de Threoir 2010/35/AE, tharraing údarás faireachais margaidh na Fraince na sorcóirí a monaraíodh roimh an 31 Deireadh Fómhair 2019 siar ón margadh go sealadach agus thug sé fógra faoin mbeart sin don Choimisiún agus do na Ballstáit. Foilsíodh an cinneadh an 3 Eanáir 2020.

                     (13)

                     An 23 Eanáir 2020 chuir Gníomhaireacht na Sualainne um Theagmhais Shibhialta i gcoinne toradh de thorthaí na tuarascála tástála arna dtarraingt suas ag údarás faireachais margaidh na Fraince. De thairbhe an tseasaimh sin cuireadh tús le feidhm Airteagal 31(1) de Threoir 2010/35/AE, ina luaitear go gcaithfidh an Coimisiún cinneadh a ghlacadh, tar éis dul i gcomhairle dó leis na Ballstáit agus leis na hoibreoirí eacnamaíocha ábhartha.

                     (14)

                     An 15 Aibreán 2021 d’iarr an Coimisiún ar na Ballstáit, ar an monaróir agus ar na hallmhaireoirí a mbarúlacha a chur in iúl faoin gcás, agus go háirithe faoi iomchuibheas an bhirt a ghlac údarás faireachais margaidh na Fraince agus faoin riosca a bhí ag baint leis an táirge.

                     (15)

                     An 10 Meitheamh 2021 chuir an Coimisiún an cás i láthair Ghrúpa Comhair Riaracháin na n-Údarás Faireachais Margaidh, grúpa a bunaíodh i gcomhréir le hAirteagal 28(b) de Threoir 2010/35/AE. An 14 Meitheamh 2021 chuir an Coimisiún an cás i láthair Ghrúpa na Saineolaithe maidir le hIompar Earraí Contúirteacha, grúpa a bunaíodh i gcomhréir le hAirteagal 8a (4) de Threoir 2008/68/CE.

                     (16)

                     Chuir sé Bhallstát barúil isteach le linn an phróisis comhairliúcháin, agus níor chuir aon oibreoir eacnamaíoch barúil isteach. Deimhníodh sna barúlacha a cuireadh chuig an gCoimisiún go raibh neamhchomhréireachtaí ag baint leis an táirge ó thaobh na pacáistíochta, na doiciméadachta, na marcála agus an lipéadaithe, an iniúchta tosaigh agus na tástála tosaigh, agus na maoirseachta ar an monarú de. Sa bhreis air sin, bhí riosca soiléir sa sorcóir ar shábháilteacht na n-úsáideoirí. Níor mheas aon Bhallstát nach raibh údar cuí leis an mbeart a ghlac údarás faireachais margaidh na Fraince.

                     (17)

                     Le scrúdú na fianaise a sholáthar údarás faireachais margaidh na Fraince, deimhnítear nach gcomhlíonann na sorcóirí héiliam thuasluaite na ceanglais a leagtar amach i dTreoracha 2008/68/CE agus 2010/35/AE. Dá bhrí sin, tá riosca soiléir sna sorcóirí héiliam sin ar shábháilteacht na n-úsáideoirí agus ba cheart iad a tharraingt siar ón margadh.

                     (18)

                     Na bearta dá bhforáiltear sa Chinneadh seo, tá siad i gcomhréir leis an tuairim ón gCoiste arna bhunú faoi Airteagal 9 de Threoir 2008/68/CE ó Pharlaimint na hEorpa agus ón gComhairle an 24 Meán Fómhair 2008 maidir le hiompar intíre earraí contúirteacha,

               TAR ÉIS AN CINNEADH SEO A GHLACADH:

            Airteagal 1
            An beart a rinne an Fhrainc, mar atá, an sorcóir gáis de chineál BR1C a mhonaraigh Xinchang Burong Machinery Co. Ltd roimh an 31 Deireadh Fómhair 2019 agus arb iad seo a leanas a shaintréithe:

                        —

                        cineál an tsorcóra: neamh-athlíonta,

                        —

                        líonta de ghás: UN 1046 – HÉILIAM COMHBHRÚITE,

                        —

                        brú oibre: PW = 12 bar,

                        —

                        brú tástála hiodrálaí: PH = 28 bar,

                        —

                        raon teochta: TS= -20/+60 °C,

                        —

                        toirt: V = 0,75 l

                  a tharraingt siar ón margadh, is beart é a bhfuil údar cuí leis.

            Airteagal 2
            Is chuig na Ballstáit a dhírítear an Cinneadh seo.

            Arna dhéanamh sa Bhruiséil, 25 Bealtaine 2022.

                  Thar ceann an Choimisiúin

               Adina VĂLEAN

                  Comhalta den Choimisiún

            (1)  IO L 165, 30.6.2010, lch. 1.

            (2)  Rialachán (CE) Uimh. 765/2008 ó Pharlaimint na hEorpa agus ón gComhairle an 9 Iúil 2008 lena leagtar amach na ceanglais maidir le creidiúnú agus maidir le faireachas margaidh a bhaineann le táirgí a mhargú agus lena n-aisghairtear Rialachán (CEE) Uimh. 339/93 (IO L 218, 13.8.2008, lch. 30).

            (3)  Treoir 2008/68/CE ó Pharlaimint na hEorpa agus ón gComhairle an 24 Meán Fómhair 2008 maidir le hiompar intíre earraí contúirteacha (IO L 260, 30.9.2008, lch. 13).


title: Cinneadh Cur Chun Feidhme (AE) 2022/835 ón gCoimisiún an 25 Bealtaine 2022 maidir leis na hagóidí nach bhfuil réitithe i leith na gcoinníollacha maidir le húdarú a dheonú don táirge bithicídeach Primer Stain TIP i gcomhréir le Rialachán (AE) Uimh. 528/2012 ó Pharlaimint na hEorpa agus ón gComhairle (a bhfuil fógra tugtha ina leith faoi dhoiciméad C(2022) 3379) (Téacs atá ábhartha maidir le LEE)

text:
                  30.5.2022

                  GA

                  Iris Oifigiúil an Aontais Eorpaigh

                  L 147/49

         CINNEADH CUR CHUN FEIDHME (AE) 2022/835 ÓN gCOIMISIÚN
         an 25 Bealtaine 2022
         maidir leis na hagóidí nach bhfuil réitithe i leith na gcoinníollacha maidir le húdarú a dheonú don táirge bithicídeach Primer Stain TIP i gcomhréir le Rialachán (AE) Uimh. 528/2012 ó Pharlaimint na hEorpa agus ón gComhairle

               (a bhfuil fógra tugtha ina leith faoi dhoiciméad C(2022) 3379)

         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid (1), agus go háirithe Airteagal 36(3) de,
         De bharr an mhéid seo a leanas:

                     (1)

                     An 29 Aibreán 2016, chuir an chuideachta Lanxess Deutschland GmbH (“an t-iarratasóir”) iarratas faoi bhráid na Fraince ar aitheantas frithpháirteach comhthreomhar le haghaidh an táirge bhithicídigh Primer Stain TIP (“an táirge bithicídeach”) i gcomhréir le hAirteagal 34 de Rialachán (AE) Uimh. 528/2012. Is éard atá sa táirge bithicídeach ná leasaitheach adhmaid de chineál táirge 8 a úsáidfear chun cóireáil choisctheach a dhéanamh in aghaidh fungas a chuireann drochdhath ar adhmad, in aghaidh baisidimícéití a scriosann adhmad agus in aghaidh ciaróg a thollann trí adhmad (larbhaí). Leatar an táirge trí scuabadh agus rolladh, tumadh uathoibrithe, tumadh láimhe agus spraeáil uathoibrithe agus tá teabúconasól, IPBC agus sármheitrin ann. Is í an Ghearmáin an Ballstát tagartha atá freagrach as meastóireacht a dhéanamh ar an iarratas dá dtagraítear in Airteagal 34(1) de Rialachán (AE) Uimh. 528/2012.

                     (2)

                     An 28 Lúnasa 2020, de bhun Airteagal 35(2) de Rialachán (AE) Uimh. 528/2012, tharchuir an Fhrainc agóidí chuig an ngrúpa comhordúcháin, inar léiríodh nach n-áirithítear le coinníollacha an údaraithe a leag an Ghearmáin síos go gcomhlíonann an táirge bithicídeach an ceanglas a leagtar síos in Airteagal 19(1), pointe (b)(iii), den Rialachán sin. Measann an Fhrainc, chun a áirithiú go láimhseálfar an táirge bithicídeach go sábháilte, nach mór trealamh cosanta pearsanta a chaitheamh arb é atá ann lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) chun an táirge a leathadh trí scuabadh agus rolladh agus tumadh uathoibrithe; ní mór trealamh cosanta pearsanta a chaitheamh arb é atá ann lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), agus ní mór culaith de chineál 6 ar a laghad mar a shonraítear i gCaighdeán Eorpach EN 13034 a chaitheamh chun an táirge a leathadh trí thumadh láimhe agus spraeáil uathoibrithe; agus ní mór lámhainní atá frithsheasmhach in aghaidh ceimiceán a úsáid a chomhlíonann ceanglais Chaighdeán Eorpach EN 374 chun próiseáil láimhe a dhéanamh ina dhiaidh sin ar adhmad atá díreach cóireáilte. De réir na Fraince, na bearta teicniúla agus eagraíochtúla a d’fhéadfaí a chur i bhfeidhm i gcomhréir le Treoir 98/24/CE ón gComhairle (2), ar bearta iad a d’fhéadfaí a dhéanamh in ionad trealamh cosanta pearsanta a chaitheamh, ní áirithítear cosaint leordhóthanach leis na bearta sin, mura sonraítear iad agus mura ndéantar meastóireacht orthu le linn mheasúnú an táirge bhithicídigh.

                     (3)

                     Measann an Ghearmáin go mbunaítear le Treoir 98/24/CE ord tosaíochta na mbeart maolaithe riosca chun oibrithe a chosaint, agus gur thábhachtaí dar léi go gcuirfí bearta teicniúla agus eagraíochtúla i bhfeidhm ná go mbeadh trealamh cosanta pearsanta á chaitheamh le linn don táirge bithicídeach a bheith á úsáid. De réir na Gearmáine, de bhun na Treorach sin, is faoin bhfostóir atá an cinneadh maidir leis na bearta teicniúla agus eagraíochtúla atá le cur i bhfeidhm, agus ós rud é go bhfuil réimse leathan de bhearta dá leithéid ann, níl sé indéanta cur síos ná meastóireacht a dhéanamh ar na bearta atá in údarú an táirge bhithicídigh.

                     (4)

                     Ós rud é nár tháinig an grúpa comhordúcháin ar aon chomhaontú, an 28 Deireadh Fómhair 2020 tharchuir an Ghearmáin an agóid nach raibh réitithe chuig an gCoimisiún de bhun Airteagal 36(1) de Rialachán (AE) Uimh. 528/2012. Ar an gcaoi sin chuir sí ráiteas mionsonraithe faoi bhráid an Choimisiúin maidir leis an tsaincheist faoinar theip ar na Ballstáit teacht ar chomhaontú agus na cúiseanna a bhí lena n-easaontas. Cuireadh an ráiteas sin ar aghaidh chuig na Ballstáit lena mbaineann agus chuig an iarratasóir.

                     (5)

                     Foráiltear le hAirteagal 2(3), pointí (b) agus (c), de Rialachán (AE) Uimh. 528/2012 go mbeidh an Rialachán sin gan dochar do Threoir 89/391/CEE ón gComhairle (3) ná do Threoir 98/24/CE.

                     (6)

                     Léirítear le hAirteagal 19(1), pointe (b)(iii), de Rialachán (AE) Uimh. 528/2012 mar cheann de na critéir maidir le húdarú a dheonú nach bhfuil éifeachtaí do-ghlactha ag an táirge bithicídeach féin, agus nach bhfuil éifeachtaí do-ghlactha de thoradh a iarmhar, ar shláinte an duine.

                     (7)

                     Luaitear i bpointe 9 d’Iarscríbhinn VI a ghabhann le Rialachán (AE) Uimh. 528/2012 go mbeidh de thoradh chur i bhfeidhm na gcomhphrionsabal a leagtar síos san Iarscríbhinn sin maidir le meastóireacht a dhéanamh ar shainchomhaid le haghaidh táirgí bithicídeacha dá dtagraítear in Airteagal 19(1), pointe (b), den Rialachán sin, nuair a chuirfear le chéile iad leis na coinníollacha eile a leagtar síos in Airteagal 19 de, go ndéanfaidh na húdaráis inniúla nó an Coimisiún cinneadh cé acu atá nó nach bhfuil táirge bithicídeach le húdarú. D’fhéadfadh srianta ar úsáid an táirge bhithicídigh nó ar choinníollacha eile a bheith ag gabháil le húdarú den sórt sin.

                     (8)

                     Luaitear i bpointe 18(d) d’Iarscríbhinn VI a ghabhann le Rialachán (AE) Uimh. 528/2012 go gcinnfear leis an measúnú riosca a dhéantar ar an táirge na bearta is gá chun daoine, ainmhithe agus an comhshaol a chosaint le linn ghnáthúsáid bheartaithe an táirge bhithicídigh agus i gcás is measa atá réalaíoch araon.

                     (9)

                     Léirítear le pointe 56(2) d’Iarscríbhinn VI a ghabhann le Rialachán (AE) Uimh. 528/2012 gurb é ceann de na conclúidí ar a dtiocfaidh an comhlacht meastóireachta nuair atá sé ag fíorú an gcomhlíontar na critéir a leagtar amach i bpointe (b) d’Airteagal 19(1) den Rialachán sin, gur féidir leis an táirge bithicídeach, faoi réir coinníollacha nó srianta sonracha, na critéir a chomhlíonadh.

                     (10)

                     Luaitear i bpointe 62 d’Iarscríbhinn VI a ghabhann le Rialachán (AE) Uimh. 528/2012 go gcinnfidh an comhlacht meastóireachta, i gcás inarb iomchuí, nach mbeifear in ann an critéar faoi Airteagal 19(1), pointe (b)(iii), den Rialachán sin a chomhlíonadh ach amháin má chuirtear bearta coisc agus cosanta i bhfeidhm lena n-áirítear dearadh próiseas oibre agus dearadh rialuithe innealtóireachta, úsáid trealaimh agus ábhar leordhóthanach, cur i bhfeidhm beart comhchoiteann cosanta agus, i gcás nach féidir risíocht a chosc trí mheáin eile, cur i bhfeidhm beart aonair cosanta lena n-áirítear trealamh cosanta pearsanta amhail análaitheoirí, maisc le haghaidh análaithe, rabhlaeir, lámhainní agus spéaclaí cosanta a chaitheamh, chun risíocht a laghdú i gcás oibreoirí gairmiúla.

                     (11)

                     Mar sin féin, ní fhoráiltear le pointe 62 d’Iarscríbhinn VI a ghabhann le Rialachán (AE) Uimh. 528/2012 go ndéanfar an measúnú as a dtagann an conclúid nach féidir an critéar faoi Airteagal 19(1), pointe (b)(iii), den Rialachán sin a chomhlíonadh ach amháin má chuirtear bearta coisc agus cosanta i bhfeidhm i gcomhréir le Treoir 98/24/CE. Ní fhoráiltear leis go sainráite ach oiread nach mbeadh feidhm ag an Treoir sin. Dá bhrí sin, níor cheart tátal a bhaint as na forálacha sin nach bhfuil feidhm ag Treoir 98/24/CE. Ina theannta sin, is ar fhostóirí a fhorchuirtear na hoibleagáidí ábhartha faoi Threoir 98/24/CE agus ní ar údaráis na mBallstát.

                     (12)

                     Foráiltear le hAirteagal 4 de Threoir 98/24/CE i gcás ina ndéantar measúnú ar aon riosca maidir le sábháilteacht agus sláinte oibrithe de thoradh oibreáin cheimiceacha a bheith i láthair, go bhfuil ar fhostóirí faisnéis bhreise a fháil ón soláthróir nó ó fhoinsí eile atá ar fáil go héasca agus i gcás inarb iomchuí, go mbeidh an measúnú sonrach maidir leis an riosca d’úsáideoirí arna bhunú ar bhonn reachtaíocht Aontais maidir le hoibreáin cheimiceacha mar chuid den fhaisnéis sin.

                     (13)

                     Leagtar síos le hAirteagal 6 de Threoir 98/24/CE ord tosaíochta na mbeart atá le déanamh ag an bhfostóir chun oibrithe a chosaint ó na rioscaí a bhaineann le hoibreáin cheimiceacha ag an obair. Tabharfar tús áite do shubstaint eile a chur in ionad na substainte guaisí, agus mura féidir é sin a dhéanamh, is gá an riosca ó shubstaint ghuaiseach do shábháilteacht agus sláinte oibrithe a laghdú a oiread agus is féidir trí bhearta cosanta agus coisc a chur i bhfeidhm. Mura féidir risíocht leis an tsubstaint ghuaiseach a chosc ar mhodh eile, ní mór a áirithiú go gcosnófar na hoibrithe trí bhearta eile a chur i bhfeidhm lena n-áirítear trealamh cosanta pearsanta.

                     (14)

                     Agus modhanna úsáide an táirge bhithicídigh agus an fhaisnéis atá ar fáil ón gcomhlacht meastóireachta á gcur san áireamh, níor sainaithníodh aon bheart teicniúil ná eagraíochtúil dá leithéid san iarratas chun an táirge bithicídeach a údarú, ná le linn mheastóireacht an iarratais sin.

                     (15)

                     Dá bhrí sin measann an Coimisiún go gcomhlíonann an táirge bithicídeach an critéar a leagtar síos in Airteagal 19(1), pointe (b)(iii) de Rialachán (AE) Uimh. 528/2012, ar choinníoll go mbeidh an coinníoll seo a leanas maidir lena úsáid mar chuid den údarú agus ar lipéad an táirge bhithicídigh: “Lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun an táirge a leathadh trí scuabadh agus rolladh agus tumadh uathoibrithe; lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) agus culaith de chineál 6 ar a laghad mar a shonraítear i gCaighdeán Eorpach EN 13034, ní mór na lámhainní agus an culaith sin a chaitheamh chun an táirge a leathadh trí thumadh láimhe agus spraeáil uathoibrithe; agus lámhainní atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun próiseáil láimhe a dhéanamh ina dhiaidh sin ar adhmad atá díreach cóireáilte. Tá sé sin gan dochar do chur i bhfeidhm Threoir 98/24/CE ón gComhairle agus reachtaíocht eile an Aontais i réimse na sláinte agus na sábháilteachta ag an obair”.

                     (16)

                     Mar sin féin, má shainaithníonn an t-iarratasóir ar údarú bearta éifeachtacha teicniúla nó eagraíochtúla agus má aontaíonn an t-údarás údaraithe go n-eascraíonn laghdú risíochta de leibhéal coibhéiseach nó níos airde as na bearta sin, nó má shainaithníonn an t-údarás údaraithe é féin bearta as a n-eascraíonn laghdú risíochta de leibhéal coibhéiseach nó níos airde, ba cheart na bearta sin a chur in ionad trealamh cosanta pearsanta a chaitheamh, agus ba cheart iad a shonrú san údarú agus ar lipéad an táirge bhithicídigh.

                     (17)

                     An 15 Feabhra 2022, thug an Coimisiún an deis don iarratasóir barúlacha i scríbhinn a chur ar fáil i gcomhréir le hAirteagal 36(2) de Rialachán (AE) Uimh. 528/2012. Níor thug an t-iarratasóir aon bharúil.

                     (18)

                     Tá na bearta dá bhforáiltear sa Chinneadh seo i gcomhréir le tuairim an Bhuanchoiste um Tháirgí Bithicídeacha,

               TAR ÉIS AN CINNEADH SEO A GHLACADH:

            Airteagal 1
            An táirge bithicídeach a shainaithnítear le cás-uimhir BC-NF023903-46 sa Chlár do Tháirgí Bithicídeacha, comhlíonann sé an coinníoll a leagtar síos in Airteagal 19(1), pointe (b)(iii) de Rialachán (AE) Uimh. 528/2012 ar choinníoll go mbeidh an coinníoll seo a leanas maidir lena úsáid mar chuid den údarú agus ar lipéad an táirge bhithicídigh: “Lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun an táirge a leathadh trí scuabadh agus rolladh agus tumadh uathoibrithe; lámhainní cosanta atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge) agus culaith de chineál 6 ar a laghad mar a shonraítear i gCaighdeán Eorpach EN 13034, ní mór na lámhainní agus an culaith sin a chaitheamh chun an táirge a leathadh trí thumadh láimhe agus spraeáil uathoibrithe; agus lámhainní atá frithsheasmhach in aghaidh ceimiceán a chomhlíonann ceanglais Chaighdeán Eorpach EN 374 (ní mór do shealbhóir an údaraithe ábhar na lámhainní a shonrú mar chuid den fhaisnéis faoin táirge), ní mór na lámhainní sin a chaitheamh chun próiseáil láimhe a dhéanamh ina dhiaidh sin ar adhmad atá díreach cóireáilte. Tá sé sin gan dochar do chur i bhfeidhm Threoir 98/24/CE ón gComhairle agus reachtaíocht eile an Aontais i réimse na sláinte agus na sábháilteachta ag an obair.”
            Mar sin féin, i gcás ina sainaithníonn an t-iarratasóir ar údarú bearta teicniúla nó eagraíochtúla agus i gcás ina n-aontaíonn an t-údarás údaraithe gurb é is toradh ar na bearta sin laghdú risíochta de leibhéal coibhéiseach nó níos airde ná an laghdú atá ann de thoradh an trealamh cosanta dá dtagraítear sa chéad mhír a chaitheamh, nó i gcás ina sainaithníonn an t-údarás údaraithe féin bearta as a n-eascraíonn laghdú risíochta de leibhéal coibhéiseach nó níos airde ná an laghdú atá ann de thoradh an trealamh cosanta dá dtagraítear sa chéad mhír a chaitheamh, úsáidfear na bearta sin seachas an trealamh cosanta pearsanta agus sonrófar na bearta san údarú agus ar lipéad an táirge bhithicídigh. Sa chás sin ní bheidh feidhm ag an oibleagáid chun an coinníoll maidir le húsáid an táirge bhithicídigh faoi mar a leagtar síos sa chéad mhír a chuimsiú.

            Airteagal 2
            Is chuig na Ballstáit a dhírítear an Cinneadh seo.

            Arna dhéanamh sa Bhruiséil, 25 Bealtaine 2022.

                  Thar ceann an Choimisiúin

               Stella KYRIAKIDES

                  Comhalta den Choimisiún

            (1)  IO L 167, 27.6.2012, lch. 1

            (2)  Treoir 98/24/CE ón gComhairle an 7 Aibreán 1998 maidir le sláinte agus sábháilteacht oibrithe a chosaint ar na rioscaí a bhaineann le hoibreáin cheimiceacha ag an obair (an ceathrú Treoir déag aonair de réir bhrí Airteagal 16(1) de Threoir 89/391/CEE) (IO L 131, 5.5.1998, lch. 11).

            (3)  Treoir 89/391/CEE ón gComhairle an 12 Meitheamh 1989 maidir le bearta a thabhairt isteach chun feabhsuithe ar shábháilteacht agus ar shláinte oibrithe ag an obair a spreagadh (IO L 183, 29.6.1989, lch. 1).